qundao/data-zh-poetry huggingface dataset:
寄送郑季生赴都补选
作者：释今无
朝代：清

黄金台畔七年前，野僧添钵擎朝烟。雪瘦？毵归绝域，相逢郑谷偏留连。郑君气格五色锦，翠云裘着斑玉笋。文体风流亚大苏，轻世重道世所无。捉麈天花虽未雨，霜飘雪荡心魂孤。长安贵客如玉丛，不谈此道空悤悤。芦沟之水有针投，千古万古开心胸。我返仙羊君亦归，去年相见更玲珑。鹤岭松风西湖月，行座摩娑无巧拙。道质化为火里莲，宝剑当空恣予夺。学术取为干国材，逸足终当一超绝。今冬结束复出关，袖中富贵气本閒。毗卢印佩黎元喜，世出世间无远迩。送君翘首隔罗浮，飞烟簇簇乘风起。
寄送郑季生赴都补选
作者：释今无
朝代：清
体裁：古风

黄金台畔七年前，野僧添钵擎朝烟。雪瘦𣰦毵归绝域，相逢郑谷偏留连。郑君气格五色锦，翠云裘着斑玉笋。文体风流亚大苏，轻世重道世所无。捉麈天花虽未雨，霜飘雪荡心魂孤。长安贵客如玉丛，不谈此道空悤悤。芦沟之水有针投，千古万古开心胸。我返仙羊君亦归，去年相见更玲珑。鹤岭松风西湖月，行座摩娑无巧拙。道质化为火里莲，宝剑当空恣予夺。学术取为干国材，逸足终当一超绝。今冬结束复出关，袖中富贵气本閒。毗卢印佩黎元喜，世出世间无远迩。送君翘首隔罗浮，飞烟簇簇乘风起。
寄铁源赵宫詹
作者：释今无
朝代：清
体裁：七言律诗

三载分携未可忘，浮云几度变扶桑。酒知学士豪能健，乱觉孤僧老易伤。天上清风多御苑，海门寒月照遐方。襟期潦倒醒还梦，十亩花田对夕阳。
寄鲁岂凡明府
作者：释今无
朝代：清
体裁：七言律诗

单父琴声乐未央，松枝欲寄锦堂香。仙凫健翮遥天起，夏日晴云拂地长。异绩已高循吏传，大丹还拾紫罗囊。珊瑚海畔潮千顷，月满馀辉照画廊。
寓净慧林
作者：释今无
朝代：清
体裁：五言律诗

山径盘盘曲，山城叠叠深。言开杉木岭，极费宰官心。旅食分兵米，煎茶吸石灊。禅栖聊挂锡，门外古榕阴。
寿
作者：释今无
朝代：清

今年两度悬弧日，前后三句孰是真。千树老松生琥珀，灵光全已属斯人。珊瑚洲畔碧云屯，万井仙城紫气喧。我欲拈来犹费力，知君消受已无言。碧瓦鳞鳞照宝幢，银涛四月起珠江。画堂自长冰霜色，借问如今有几双。
寿·其一
作者：释今无
朝代：清
体裁：七言绝句

今年两度悬弧日，前后三句孰是真。千树老松生琥珀，灵光全已属斯人。
寿·其三
作者：释今无
朝代：清
体裁：七言绝句

碧瓦鳞鳞照宝幢，银涛四月起珠江。画堂自长冰霜色，借问如今有几双。
寿·其二
作者：释今无
朝代：清
体裁：七言绝句

珊瑚洲畔碧云屯，万井仙城紫气喧。我欲拈来犹费力，知君消受已无言。
寿万肃庵宪使
作者：释今无
朝代：清
体裁：七言律诗

椒酒长斟此日新，楚江云起粤城春。气吞旸谷能窥日，手握阳和解袭人。雾散海门无鳄渚，星寒瑞色有龙津。三山老鹤群飞处，同向浮丘作诵民。
寿丘太史曙戒
作者：释今无
朝代：清
体裁：七言律诗

玉斗频斟琥珀浓，青峰常在白云中。仙人此日三山集，寿域他年万国同。五凤楼前文似锦，千金亭下气如虹。钵池自洗黄乔鼎，不作留侯望赤松。
寿任厥迪
作者：释今无
朝代：清
体裁：七言律诗

老莱袖舞寿筵风，正值瑶池奏乐中。子孝母慈和德美，药灵人寿与仙同。洞天门起罗浮月，福地桥通鹤岭钟。始识绮罗春富贵，仙花如锦照山红。
寿任崧翰道尊
作者：释今无
朝代：清
体裁：七言律诗

喜见台莱杂呗声，珊瑚洲畔綵云平。政从四郡窥仁德，寿对千峰惬野情。一角金铃飞独响，三君硕望照时清。薰风万里松涛壮，两峡高空涌月明。
寿何大持四十一兼送入北雍
作者：释今无
朝代：清
体裁：七言律诗

百斛珠玑蕴素襟，莲花社里结知音。月痕照玉流方水，莺语催人近上林。白业久传何点净，丹砂今有葛洪心。公卿汉代平津阁，一路随云意自深。
寿何鸣玉
作者：释今无
朝代：清
体裁：五言律诗

鳌首三山稳，松枝万叶稠。閒心原似水，高节竟凌秋。国计才尤敏，朋情意独优。碧峰飞白鹤，欢喜进双筹。
寿佟臬宪奎庵
作者：释今无
朝代：清
体裁：七言律诗

瀛海椿枝雨露稠，口碑千载起遐陬。霜威独著三台望，寿域先开八月秋。庭草绿深丛屈轶，法星光久耀阎浮。閒僧欲举盐梅颂，一炷清香满石楼。
寿俞嵩庵何太夫人
作者：释今无
朝代：清
体裁：七言律诗

乐奏彤云青鸟飞，麻姑绛节五铢衣。沧茫海觉蓬莱阔，崱嵂山看泰岱微。熙代文章高令子，瑶池星月霭清辉。斑斓舞袖扶桑起，万里归心当早归。
寿公洁尚总戎
作者：释今无
朝代：清
体裁：五言排律

带砺高天府，簪缨显将星。祥光冲剑上，神气压云平。喷薄空千里，驱驰肃万灵。烟消铜柱国，月满尉陀城。妙略韬钤秘，风流翰墨馨。紫庭尊节制，绿发重经营。地轴如车转，天河似槊横。葳蕤云物丽，想像瑞烟升。玉海寒吹静，金门夜舞轻。既看云作锦，还倚玉为屏。雨露先文德，干旌合至诚。凌烟腾卫霍，涷蕊傲霜冰。庙算师黄石，英才诞白精。鹫峰原有嘱，莲域岂无情。宝树频衔鹤，春光会啭莺。诸天齐福力，四海集威名。佛地珠还朗，波旬钺可惊。彭篯谁得似，丹井缕烟生。
寿凌司李髭放
作者：释今无
朝代：清

昆吾山铜风轮持，宝光灼烁来无时。晦昧奔腾碧虚阔，沧溟渺小连天池。澄渟念想须弥起，大劫小劫分远迩。佛子灵根岂受薰，威光百道翔身云。琉璃椀合金刚眼，一回朴破看高旻。韶阳长者淩髭放，海内名声皆普闻。昔年谒帝明光殿，毗卢印佩如轰电。语言文字三昧门，天花洒落填笔砚。暂持行愿游八极，还捧智珠归净域。又见遗民山下来，已看硕果终难食。丹霞山头路颇滑，独往叩关无杖策。玉蕤乍吸骨如风，低视人閒万象同。百灵庞蕴酣法战，至今电击声雄雄。金针乍路该全隐，长者须防瞌睡翁。松根一拂超千劫，所有微言背剩说。海幢输却老婆禅，老猿啸起天边月。
寿凌司李髭放
作者：释今无
朝代：清
体裁：古风

昆吾山铜风轮持，宝光灼烁来无时。晦昧奔腾碧虚阔，沧溟渺小连天池。澄渟念想须弥起，大劫小劫分远迩。佛子灵根岂受薰，威光百道翔身云。琉璃碗合金刚眼，一回朴破看高旻。韶阳长者淩髭放，海内名声皆普闻。昔年谒帝明光殿，毗卢印佩如轰电。语言文字三昧门，天花洒落填笔砚。暂持行愿游八极，还捧智珠归净域。又见遗民山下来，已看硕果终难食。丹霞山头路颇滑，独往叩关无杖策。玉蕤乍吸骨如风，低视人閒万象同。百灵庞蕴酣法战，至今电击声雄雄。金针乍路该全隐，长者须防瞌睡翁。松根一拂超千劫，所有微言背剩说。海幢输却老婆禅，老猿啸起天边月。
寿刘内史奇公
作者：释今无
朝代：清
体裁：五言律诗

大业千秋在，灵椿八百高。堂深天外雪，风壮海门涛。烛为娇歌艳，觞传鹤羽劳。名香吾欲祝，髣髴听云璈。
寿刘太守瑞堂
作者：释今无
朝代：清
体裁：七言律诗

爱人冬日影离披，两见搴帷慰去思。芳颂喜逢长至候，祥光先结早春时。星辰南极推高步，佳气蓬莱入酒卮。更有閒僧云际祝，此心无尽寿无期。
寿刘敬吾
作者：释今无
朝代：清
体裁：古风

五岳之峰嵩岳高，乔松千树奏云涛。月明少室清光满，风吹浑陆翠华劳。刘君钟此奇伟气，诞生其下何雄豪。少年走马气喷薄，手弯硬弩侵星角。材敏自能筹国计，谊高到处恣行乐。神鲲之背恒负风，灵苗种自楚王宫。去年访我海边寺，笑声万古破洪濛。护持此地兼护我，思惟方寸凌神工。琉璃灯下金刚眼，心开字字皆能通。已见莲花堪比玉，谁言宝地复生蓬。从前祝者皆可量，此回通透无遮障。玉海千年与子游，龙华树看金轮上。
寿刘焕之
作者：释今无
朝代：清

老阴消尽少阳回，恰值花枝刺眼开。为问六经谈底事，更无人共上高台。费然春色满乾坤，穆穆熙熙此处尊。近说东风花信转，熙熙穆穆付儿孙。画戟门开见堕仙，回看万里月还圆。黄金有甲重增色，不向麒麟阁上悬。千寻玉井夜波寒，直搆巍楼里面看。子晋鹤归无路入，箫声吹彻满栏干。神鹍奋翼过南溟，九万乘风掠处轻。却比三山还较重，六鳌着力不能擎。二丸不及此时光，是地风行万物昌。纯驳总来窥不到，不须人更颂羲皇。理得寒江百尺丝，金鳞钓得不为奇。何如坐却天边月，万籁无声风自吹。独卓金旌不用扶，灵鼍一击万人呼。铁关虽藉金城固，若个人悬碧玉符。万石黄金大冶中，邓林作炭彻天红。何人下得神仙手，一拨深回造化工。昆崙碧树自青葱，神雀高飞不着踪。夜半天南吹玉笛，无人侧耳过洪濛。知音世上岂能任，剖出洪濛见古今。管鲍若能知此意，错教管鲍许同心。骨肉平生我独孤，苦持斯道有人无。只今虚却松门月，却许君心照玉壶。
寿刘焕之·其一
作者：释今无
朝代：清
体裁：七言绝句

老阴消尽少阳回，恰值花枝刺眼开。为问六经谈底事，更无人共上高台。
寿刘焕之·其七
作者：释今无
朝代：清
体裁：七言绝句

理得寒江百尺丝，金鳞钓得不为奇。何如坐却天边月，万籁无声风自吹。
寿刘焕之·其三
作者：释今无
朝代：清
体裁：七言绝句

画戟门开见堕仙，回看万里月还圆。黄金有甲重增色，不向麒麟阁上悬。
寿刘焕之·其九
作者：释今无
朝代：清
体裁：七言绝句

万石黄金大冶中，邓林作炭彻天红。何人下得神仙手，一拨深回造化工。
寿刘焕之·其二
作者：释今无
朝代：清
体裁：七言绝句

费然春色满乾坤，穆穆熙熙此处尊。近说东风花信转，熙熙穆穆付儿孙。
寿刘焕之·其五
作者：释今无
朝代：清
体裁：七言绝句

神鹍奋翼过南溟，九万乘风掠处轻。却比三山还较重，六鳌着力不能擎。
寿刘焕之·其八
作者：释今无
朝代：清
体裁：七言绝句

独卓金旌不用扶，灵鼍一击万人呼。铁关虽藉金城固，若个人悬碧玉符。
寿刘焕之·其六
作者：释今无
朝代：清
体裁：七言绝句

二丸不及此时光，是地风行万物昌。纯驳总来窥不到，不须人更颂羲皇。
寿刘焕之·其十
作者：释今无
朝代：清
体裁：七言绝句

昆崙碧树自青葱，神雀高飞不着踪。夜半天南吹玉笛，无人侧耳过洪濛。
寿刘焕之·其十一
作者：释今无
朝代：清
体裁：七言绝句

知音世上岂能任，剖出洪濛见古今。管鲍若能知此意，错教管鲍许同心。
寿刘焕之·其十二
作者：释今无
朝代：清
体裁：七言绝句

骨肉平生我独孤，苦持斯道有人无。只今虚却松门月，却许君心照玉壶。
寿刘焕之·其四
作者：释今无
朝代：清
体裁：七言绝句

千寻玉井夜波寒，直搆巍楼里面看。子晋鹤归无路入，箫声吹彻满栏干。
寿刘焕之总戎
作者：释今无
朝代：清
体裁：古风

敦友本以仁，道合竟得天。因思十年里，其乐如登仙。天下有至理，散在日用前。应其当然者，不后亦不先。秦台善鉴物，无语列媸妍。君子会心际，融洽亦如然。天多气象正，静至道妙全。颖南产奇士，志气自刚坚。少小偶失途，髫龀长烽烟。突马解战斗，看剑摇山川。因探河洛数，便窥孔孟传。怀秘寡徒侣，抗调难和篇。与余一定交，万古破拘挛。两宗聚讼久，真义竟未宣。有离亦有合，有全亦有偏。共坐广居堂，挑灯常不眠。剔微语俱涩，默对如蜕蝉。忽而憬然起，大笑泻飞泉。语默动静间，殆无有遗璇。既能明曩哲，又复资玩研。金张何足问，管鲍亦非贤。情好醇已笃，骨肉相牵连。髣髴同所遇，髣髴情堪怜。只愁非麋鹿，会上别离船。癸丑秋才深，余果游幽燕。乾坤随震荡，戎马踏春田。五岭亦多事，分镇日催迁。锁钥寄连阳，所事在两肩。早曾学军旅，气可吞九埏。如珠只走盘，如珠不在毡。以其所蕴者，施于牙纛边。予既归五羊，不得相周旋。时时发清梦，同诵锦云笺。仲冬乃君诞，昂首祝斗躔。人生建令名，学术不弃捐。可知澄清辔，即是祖生鞭。愿为台与莱，芘物长芊芊。慰我非一途，无用真枯禅。
寿叶公旦
作者：释今无
朝代：清
体裁：古风

我从万里游玉京，无心兴发如浮萍。忽然淹滞在山左，是梦非梦不能醒。以此得交萧侍读，叶生座上尤聪明。口头三昧殊滑稽，曼倩无乃成虚名。艺苑旧坛标赤帜，绘家新意开青冥。春气更浓冰欲坼，愁心万丈生南陌。此意许我两人知，相看共作南中客。心切倚门成孝友，我苦空瓢则固陋。优劣虽然道不同，以此相知真可久。为君起借主人杯，岂是区区斟寿酒。
寿叶许山
作者：释今无
朝代：清
体裁：七言律诗

云气蓬莱路欲通，仙人只住玉堂中。天书频诏身犹懒，盛业长看道自隆。月起湖心秋水净，鹤归亭畔寿筵红。分明万象森罗处，不羡丹砂炼葛洪。
寿吕明府宸铭
作者：释今无
朝代：清
体裁：七言律诗

东山遥望起烟涛，斗气泷声一并高。黄菊偏宜今日酒，紫云先兆昔年刀。栽成桐树栖鸾翼，煮老丹砂变鹤毛。更省俸钱供布地，绀宫长此祝僧袍。
寿吴采臣粮宪
作者：释今无
朝代：清
体裁：七言律诗

仙郡开初绕径香，罗浮佳气入春光。隋珠词赋名偏重，粤甸烟云望独长。坐听鸡声深国计，暗消民瘼引清觞。蓬山一路笙箫起，只在鸿才玉署旁。
寿吴锦雯司李尊人静腑八十一初度
作者：释今无
朝代：清
体裁：七言律诗

能承仁爱起春霖，作宦天南白发心。姓字月中高阚泽，文章社里得东林。丰神听我传孤韵，杖履因人寄好音。最健风轮堪住劫，扶桑云气涌盘金。
寿周伯昌
作者：释今无
朝代：清
体裁：古风

昔现将军身，今为维摩诘。维摩与将军，威慈无等匹。霜甲耀冰河，红云涌初日。角响万弦齐，气壮长鲸失。转此雄猛姿，斋头亲绣佛。参禅须铁汉，髻珠自可得。海赤珊瑚红，山寒碧玉出。一手挥慧剑，剿彻群魔窟。水竭爱河源，果结菩提实。才种白莲池，喜君入我室。雅志迈圣贤，高谊坚胶漆。佛法有干城，皇家多柱石。与君玉海游，万劫从今日。琥珀夜光珠，不如松柏质。持此不变操，中流生六翮。大雪满嵩山，寒风自披拂。神椿岂计年，天浆浇茂德。
寿喻耕三
作者：释今无
朝代：清

琼海惊波共客心，百年踪迹在长林。宦情已少閒情溢，自有桃源深又深。丹砂曾炙鼎炉红，胁下真看有伏龙。竹榻期君千遍卧，人间甲子若为穷。
寿喻耕三·其一
作者：释今无
朝代：清
体裁：七言绝句

琼海惊波共客心，百年踪迹在长林。宦情已少閒情溢，自有桃源深又深。
寿喻耕三·其二
作者：释今无
朝代：清
体裁：七言绝句

丹砂曾炙鼎炉红，胁下真看有伏龙。竹榻期君千遍卧，人间甲子若为穷。
寿固山永言尚将军
作者：释今无
朝代：清
体裁：古风

百粤惠风吹瑞草，星光耿耿长庚老。寰海之区光浸中，仁寿同歌兼社舞。银花火树太平年，山川带砺入幽妍。白昴之精跃申甫，一柱擎天见神武。六师总辔雄且贤，金章紫绶何翩翩。万里霜威誇逸足，三生灵慧长青莲。青莲千叶照碧波，我观佛种亦维摩。现身暂佩水苍玉，手调阴阳分太和。文焕夺将颔下彩，威光还过髻中螺。几回顾我生颜色，贵贱相忘笑语历。王臣曾受付嘱来，山僧敢献三多祝。
寿大云监院睹者五十一
作者：释今无
朝代：清
体裁：七言律诗

大云谁复振颓纲，赖有杨岐为播扬。入社里人欣后起，翻经山日爱初长。廊迂影过菩提绿，殿古光回画栋黄。已是护明今降此，看君岁岁礼慈光。
寿姚六康明府
作者：释今无
朝代：清

昆山斲结不斲离，碫锋淬锷有所为。芳春兰蕊老秋发，浓香蕴蓄终无时。大贤况复秉宿志，解断悬缚肌疮痍。惠阳姚君蕴藉深，豪杰气谊贤圣心。才华赫誉渐过耳，老却竹箭淹南金。宽和髯颊如春温，昔因不类人间人。国之桢干法门柱，东阿白凤西山麟。属吾师翁早投契，白衣弟子缁幅巾。四百名峰遗刹地，护之若护睛中尘。赤髭白足频来往，山阴道上欲分身。秋深结束趋朝右，组带曳腰符系肘。仁心义术希所济，肯厌蹄轮竞趋走。畴昔逢君燕蓟遥，银缸雪盌凌晨宵。道心尘事两融彻，磈礧廓落沙尘销。眼空三辅豪华燄，气夺五陵裘马骄。古来贤达各有重，富张杨李皆高僚。庆君揽揆服官年，沆瀣辉流丽日边。祝君固比金刚体，东南流峙尽浮烟。
寿姚六康明府
作者：释今无
朝代：清
体裁：古风

昆山斲结不斲离，碫锋淬锷有所为。芳春兰蕊老秋发，浓香蕴蓄终无时。大贤况复秉宿志，解断悬缚肌疮痍。惠阳姚君蕴藉深，豪杰气谊贤圣心。才华赫誉渐过耳，老却竹箭淹南金。宽和髯颊如春温，昔因不类人间人。国之桢干法门柱，东阿白凤西山麟。属吾师翁早投契，白衣弟子缁幅巾。四百名峰遗刹地，护之若护睛中尘。赤髭白足频来往，山阴道上欲分身。秋深结束趋朝右，组带曳腰符系肘。仁心义术希所济，肯厌蹄轮竞趋走。畴昔逢君燕蓟遥，银缸雪碗凌晨宵。道心尘事两融彻，磈礧廓落沙尘销。眼空三辅豪华燄，气夺五陵裘马骄。古来贤达各有重，富张杨李皆高僚。庆君揽揆服官年，沆瀣辉流丽日边。祝君固比金刚体，东南流峙尽浮烟。
寿姚接宾八十一
作者：释今无
朝代：清

八十还教八十长，多君时炷佛前香。眼看四代神俱壮，亲手新高玳瑁梁。每入罗浮便过君，儿孙引得拜江滨。金丹宝箓无寻处，仙籍分明有此人。
寿姚接宾八十一·其一
作者：释今无
朝代：清
体裁：七言绝句

八十还教八十长，多君时炷佛前香。眼看四代神俱壮，亲手新高玳瑁梁。
寿姚接宾八十一·其二
作者：释今无
朝代：清
体裁：七言绝句

每入罗浮便过君，儿孙引得拜江滨。金丹宝箓无寻处，仙籍分明有此人。
寿孙启南
作者：释今无
朝代：清
体裁：七言律诗

八宝池边菡萏香，车轮如日起扶桑。仙人自合苏门啸，寿岭其如白下长。绕膝凤毛光灿烂，衔筹鹤意早商量。丹期赴得蓬莱约，正值新秋万壑凉。
寿实行上人
作者：释今无
朝代：清
体裁：古风

鹫岭峰头悬智镜，金仙宝觉群仪净。大机显晦一乘归，空有齐彰相掩映。四谛先从五圣传，一花会见万人盛。索诃瑞气本来多，银牛金象流双河。神驹四脚出远谶，一口能吸西江波。西江法窟古来许，匡庐屼嵲悬云萝。智士手持匡岳云，南走百粤吹氤氲。镇海明珠探手得，建立之门著茂勋。千层佛塔黄金色，万本旃檀皆手植。烽烟堆里洒杨枝，紫陌衢头布慈力。又持百福结君王，琉璃殿上皆相识。长眉两道寿者相，宝掌千岁神州直。破裙愧我住荒村，一条楖栗冷寒原。廿年空自知名姓，一日欣君古道存。法庭既晚俗浇漓，狮虫独肯食狮儿。如君但具莲花舌，护法深心人岂知。关西将军有神力，中州长者已无疑。我作此偈为君寿，却胜罗浮紫玉芝。
寿密在
作者：释今无
朝代：清
体裁：七言律诗

恰逢九日菊花新，喜见山头产玉麟。银汞炼成丹尚拙，金针拈起意尤真。海云塔影松俱长，仙石波声道未贫。前后旷观浑不着，莫将此意逐时人。
寿寓诸
作者：释今无
朝代：清
体裁：七言律诗

死生雁迹共相依，南北烟霜愿不违。幸有青山分浪迹，更无红日照征衣。投林倦鸟声偏好，入袋猢狲体渐肥。一念坐圆千劫月，老人峰下倚柴扉。
寿尚伯世君五十又一
作者：释今无
朝代：清
体裁：五言排律

五树高藩府，金柯列桂林。风云龙虎会，事业股肱心。道岸超遐迩，英才贯古今。过庭娴庙算，司纳洒甘霖。绿藻文光秀，红荃学殖深。豁情恬佩玉，冲斗久惊镡。比德芙蓉岳，称怀瀚海浔。龙堆腾騄骥，丹穴集文禽。继美秋官起，温人冬日燖。昆崙高有象，碧水岂无灊。紫奈丘园熟，阆风石脑侵。绀宫无限意，长此祝高岑。
寿尹振民铨部
作者：释今无
朝代：清

沙堤从此起长虹，百福人间孰可同。先向玉堂瞻紫气，罗浮山色锦芙蓉。非烟百簇拥华筵，绿野新临宝水边。一对寿觞浮自满，恩光赐自九重天。月满高林水满湖，金仙有道未全孤。重归宰辅头还黑，为写无生说法图。
寿尹振民铨部·其一
作者：释今无
朝代：清
体裁：七言绝句

沙堤从此起长虹，百福人间孰可同。先向玉堂瞻紫气，罗浮山色锦芙蓉。
寿尹振民铨部·其三
作者：释今无
朝代：清
体裁：七言绝句

月满高林水满湖，金仙有道未全孤。重归宰辅头还黑，为写无生说法图。
寿尹振民铨部·其二
作者：释今无
朝代：清
体裁：七言绝句

非烟百簇拥华筵，绿野新临宝水边。一对寿觞浮自满，恩光赐自九重天。
寿干密转
作者：释今无
朝代：清

绿荷丹荔照晴天，不向瑶池享列仙。我有白门干道友，特留千夥为延年。钓艇曾经活万鱼，七金山上一书除。不是乘云与乘鹤，莲花台上作君居。
寿干密转·其一
作者：释今无
朝代：清
体裁：七言绝句

绿荷丹荔照晴天，不向瑶池享列仙。我有白门干道友，特留千夥为延年。
寿干密转·其二
作者：释今无
朝代：清
体裁：七言绝句

钓艇曾经活万鱼，七金山上一书除。不是乘云与乘鹤，莲花台上作君居。
寿张梦回
作者：释今无
朝代：清

小范胸中似，维摩屋里真。雄心能度日，石磬不生尘。抖出松枝雪，携来柏叶春。廿年同学道，君作采芝人。白鹤语高墀，红霞映赤蜺。山藏安石日，人在霸陵时。月满篁溪竹，花开古佛池。原称无量寿，于此更何疑。
寿张梦回·其一
作者：释今无
朝代：清
体裁：五言律诗

小范胸中似，维摩屋里真。雄心能度日，石磬不生尘。抖出松枝雪，携来柏叶春。廿年同学道，君作采芝人。
寿张梦回·其二
作者：释今无
朝代：清
体裁：五言律诗

白鹤语高墀，红霞映赤蜺。山藏安石日，人在霸陵时。月满篁溪竹，花开古佛池。原称无量寿，于此更何疑。
寿张母
作者：释今无
朝代：清
体裁：五言律诗

欲驭瑶池驾，宁亲有凤毛。百年双袖舞，万里一官劳。厚泽穷檐遍，交情野衲叨。清操有如此，方信白华高。
寿张致堂学宪
作者：释今无
朝代：清

太乙光分照岭头，金陵风雪逐仙舟。流霞共醉江花冷，野鹤长鸣古渡秋。烽火一回悲地轴，文章八代贵天球。鸿儒自有操持力，独拥皋比意莫酬。羽檄分驰校士中，天涯霜雪鬓边同。忧时未易消乡梦，搦管尤深识化工。孺子受恩收棫朴，何年报德答沙虫。安期岩上清风起，枣色离离映远虹。
寿张致堂学宪·其一
作者：释今无
朝代：清
体裁：七言律诗

太乙光分照岭头，金陵风雪逐仙舟。流霞共醉江花冷，野鹤长鸣古渡秋。烽火一回悲地轴，文章八代贵天球。鸿儒自有操持力，独拥皋比意莫酬。
寿张致堂学宪·其二
作者：释今无
朝代：清
体裁：七言律诗

羽檄分驰校士中，天涯霜雪鬓边同。忧时未易消乡梦，搦管尤深识化工。孺子受恩收棫朴，何年报德答沙虫。安期岩上清风起，枣色离离映远虹。
寿张荆山总戎
作者：释今无
朝代：清

南溟氛祲气全销，百队旌旗壮海潮。岛上蓬莱开帅府，天边铜柱入高霄。绿围玉帐涛声阔，红接金盘日影饶。自是星精多岁月，冈陵匝地起笙箫。天长地久七金仙，黄甲胸藏圯上传。专镇人疑前杜牧，乘槎还是旧张骞。凤城高带珠池月，麟阁深留象阙烟。庙算已成时暂暇，閒寻花雨讲清禅。
寿张荆山总戎·其一
作者：释今无
朝代：清
体裁：七言律诗

南溟氛祲气全销，百队旌旗壮海潮。岛上蓬莱开帅府，天边铜柱入高霄。绿围玉帐涛声阔，红接金盘日影饶。自是星精多岁月，冈陵匝地起笙箫。
寿张荆山总戎·其二
作者：释今无
朝代：清
体裁：七言律诗

天长地久七金仙，黄甲胸藏圯上传。专镇人疑前杜牧，乘槎还是旧张骞。凤城高带珠池月，麟阁深留象阙烟。庙算已成时暂暇，閒寻花雨讲清禅。
寿张荆山总戎喜井莘厓孝廉从都中来省其尊人存士先生于永安官舍后入珠江过访出见和红鸟诗材致翩翩因赠二律·其一
作者：释今无
朝代：清
体裁：七言律诗

披襟尤爱事南图，鹊起曾闻溢庆殊。司马文心原锦绣，徐陵笔架是珊瑚。诗裁仙径先红羽，月泛珠江满玉壶。最好五云缭绕处，一门蝌蚪壮皇都。
寿张进若
作者：释今无
朝代：清
体裁：五言律诗

已饱烟霞气，犹餐日月芒。骑驴疑制纸，叱石可成羊。鬓绿春江水，文凌朔漠霜。痴龙珠一粒，小劫未为长。
寿彭明府退庵
作者：释今无
朝代：清

大智应持世，明珠合走盘。古棠春气密，厚泽邑人欢。笔墨南宫壮，云霞北斗寒。此心无间断，常作万年看。律清欣黍谷，星老爱长庚。海屋原归鹤，春风自入城。活人宁有数，护法感常情。天静琅琅雁，云端有好声。
寿彭明府退庵
作者：释今无
朝代：清
体裁：七言律诗

清波百道蜀江来，仙气浮丘瘴疠开。载酒黎元歌九穗，专城星象入三台。行当下凤应褒德，未见全牛可试才。我愧袈裟叨大护，流霞愿祝万年杯。
寿彭明府退庵·其一
作者：释今无
朝代：清
体裁：五言律诗

大智应持世，明珠合走盘。古棠春气密，厚泽邑人欢。笔墨南宫壮，云霞北斗寒。此心无间断，常作万年看。
寿彭明府退庵·其二
作者：释今无
朝代：清
体裁：五言律诗

律清欣黍谷，星老爱长庚。海屋原归鹤，春风自入城。活人宁有数，护法感常情。天静琅琅雁，云端有好声。
寿徐允吉
作者：释今无
朝代：清
体裁：七言律诗

种莲先许入高岑，天上麒麟复见今。起草参军多茂句，谈经仆射有清音。玉堂未散云成色，宝地长看月满林。况是金吾霜鬓好，称觞真慰百年心。
寿徐浩然大参
作者：释今无
朝代：清
体裁：七言律诗

纯和禀得是先天，事事存心见圣贤。碧汉有星推玉座，甘棠无历记华年。薰风大陆蓬莱起，旭日扶桑紫极连。静拾松枝长画石，不禁欣跃颂金仙。
寿徐浩然方伯
作者：释今无
朝代：清
体裁：七言律诗

紫薇星更耀中天，万象澄新散晓烟。南服久歌文种治，大农原著茂先贤。三山仙列慈仁长，十载僧怀德泽偏。最喜流霞逢晋爵，台莱声满藕花船。
寿徐浩然方伯
作者：释今无
朝代：清
体裁：七言律诗

麒麟天上识祯祥，入座云浮紫极光。元凯声名催国计，茂先标格重金堂。北山爽气松尤古，南道薰风日正长。甘露玉壶浇独好，银河千古插干将。
寿徐藩宪符嵎
作者：释今无
朝代：清
体裁：七言律诗

缥缈重霞拥石麟，甘霖南服万家春。大农国计筹偏远，博物名儒识几人。已见阳回天地阔，还邀樾荫水云新。海门金磬敲寒月，不尽清光对玉轮。
寿戴怡涛太守
作者：释今无
朝代：清
体裁：七言律诗

喜见枌榆此日春，笳吹动地羽书频。千秋渤海称龚遂，几度舆情得寇恂。仙石洞中留日月，蓬山岛外隔风尘。旷怀体用能兼备，一斛流霞满酒樽。
寿方大目
作者：释今无
朝代：清
体裁：七言律诗

三十年当正立时，可于此际勉为之。方刚血气堪从义，正富春秋恐及痴。读尽五车非急着，能移一藏即称奇。个中佛语如金玉，福慧人间讵可知。
寿旋庵都寺六十
作者：释今无
朝代：清
体裁：七言律诗

百岁是人皆草草，惟君六十事堪称。尽将私橐成丛席，结束孤心礼上乘。月照夜涛秋叶静，潮归杰阁海门平。铺成白玉黄金地，不与燕然共勒铭。
寿晓湘李大司寇八十一一百韵
作者：释今无
朝代：清
体裁：古风

稽古流星园，光曜至人起。紫气函谷浮，五千论乃嚭。浑灏仰淳风，轩黄圣化美。夔龙际陶唐，熙载宅百揆。道大王章正，文武通经纬。秋官定邦典，饮羊停沈氏。宝水耸龙门，玉节弼纲纪。择仁古爽鸠，异绩照青史。四百灵气钟，千波竞清泚。介寿冈陵峻，纯禧台象炜。外珥汉庭貂，内秘金仙理。神凝物不疵，性彻道如矢。玉既挺蓝田，珠复润隋水。畴昔登俊选，沉静称素履。经学实渊溥，燕翔赋曾梓。螭头立豸冠，霜落封事纸。謇謇喉舌官，大僚亦遭拟。三辅借汲黯，鞭强如策豕。合柱匿野王，束薪炙颜斐。别造玉麟符，铜兽安足似。瞿昙有遗宫，瓴甓方阙里。玄默迈百王，恭敬及虎兕。肥硗委荒草，一疏归僧寺。判磨有后人，流辉无近祉。肃肃伯囧任，盈盈耀绿珥。和鸾驾时龙，精灼陈大议。综辖南北谯，明镜无瑕滓。宽明不纵察，岂独欧阳仕。盗贼西北来，烽烟绕城埤。力拒智何勇，潜攻寇更迤。㼾砖日飞㩧，羽檄分迤逦。战垒阵云深，雕戈杀气否。清啸有馀閒，笳声发清徵。不用五浮桥，神臂足可恃。涡口会占风，顺昌见刘锜。陈汤计乌孙，五日解围矣。万灵活全城，功德布遐迩。复坐醒心亭，酿泉酌清沚。风回明月溪，嗒然足隐几。守固道乃通，精专达神鬼。轩冕悟倘来，临事自有以。汉桓党论繁，大狱雠良士。滂不祭皋陶，直亮见心肺。大贤实忧国，满车驱薏苡。平署赖陈蕃，秉笔竟如此。致远不书黄，赵鼎忤严旨。言切见批鳞，策免解金紫。嗟哉千古同，事难道足比。浮云澹河汉，春花欺卷苢。扶策归故庐，江皋步兰芷。耳热薄击缶，身閒气不痞。门径敞罗浮，枕席喧海市。言寻葛令踪，古坛见仙趾。宝炉烧马牙，草庵生凤尾。红树鸣夏蝉，碧池跃金鲤。辋川乐未阑，神州见颓圮。瞻彼玉京云，心抽无停晷。衣白不出衡，灵武竟蒙耻。浊水泻黄河，汀渚溷漫瀰。厓门海气深，洪波沉二玺。早为当局忧，声吞徒悱悱。失手碎金瓯，禾黍日成秕。卖卜无好桥，采薇今焉是。噩梦静来醒，常论自可鄙。九五蝉翼轻，轩师广成子。东南擅竹箭，玙璠满江汜。弓旌德泽初，文海走新使。赵孟固不来，刘因疾未已。古有不召臣，斯人今姓李。不强见至德，悠悠恣步履。社树月频圆，钓舫逢岸舣。丹井铁桥东，青松白云里。园种安期瓜，秋深蔓藟藟。一食肺腑清，须髯黑如秠。清言会有得，顿折登山齿。春畴啭流莺，壶浆助耘耔。手植十围松，朝夕供凭倚。白首文潞公，法交华严喜。不入香山会，但乘篁溪樏。诗思急涌泉，陆离似抽芑。烧香话君臣，一喝洞骨髓。小义不足陈，经术皆奴婢。餐莲千劫留，人间岁月驶。明霞彻六窗，笑竖天龙指。一室乐有馀，棋枰见披靡。今春一揖翁，语笑从此始。活火煮山茶，旧事填两耳。招我荔枝期，添钵不能俟。寄我自警诗，望之如浮蚁。小字过蝇头，恰如春韡韡。星辉南极壮，典型实丰伟。梦叶熊罴人，一岁超于彼。称觞集槐堂，宰割俱停止。仁爱至今存，学解捐鄙俚。圣教岂二衢，俗子轻訾毁。声教簉八儒，遵勖继芳轨。考祥此其时，如春聚百卉。淮水吕虔刀，千阶创一戺。我睇宝安云，满天散霞绮。亦效开笼翁，祝声声讄讄。
寿朱说梅明府
作者：释今无
朝代：清
体裁：五言律诗

知君心自达，杯酒可为欢。閒处寻归马，尘中不恨官。月临沧海阔，花照客庭寒。上寿琴音见，椿枝欲赠难。
寿李云翔
作者：释今无
朝代：清

静理久传维摩诘，仙姿今见李青莲。同君莫羡青虬背，共上金沙大藕船。灵峰雁序见拈花，今又同风结一家。为怜螺髻无遮障，片片如鳞覆綵霞。菖蒲九节饱安期，我欲江头赠一枝。鹤到锦堂春未老，风吹仙石月圆时。石蜜何如法乳甜，报身从此自端严。紫云一脔大如掌，君自高歌我自拈。
寿李云翔·其一
作者：释今无
朝代：清
体裁：七言绝句

静理久传维摩诘，仙姿今见李青莲。同君莫羡青虬背，共上金沙大藕船。
寿李云翔·其三
作者：释今无
朝代：清
体裁：七言绝句

菖蒲九节饱安期，我欲江头赠一枝。鹤到锦堂春未老，风吹仙石月圆时。
寿李云翔·其二
作者：释今无
朝代：清
体裁：七言绝句

灵峰雁序见拈花，今又同风结一家。为怜螺髻无遮障，片片如鳞覆綵霞。
寿李云翔·其四
作者：释今无
朝代：清
体裁：七言绝句

石蜜何如法乳甜，报身从此自端严。紫云一脔大如掌，君自高歌我自拈。
寿李参戎衷纯
作者：释今无
朝代：清
体裁：七言律诗

海屋添筹动地声，金风瑟瑟满仙城。堂悬宝剑霜威闪，座拥文章墨气清。已见鬓毛追尚父，更看燕颔是星精。山林也感将军谊，为祝寒松百代荣。
寿李天御
作者：释今无
朝代：清
体裁：五言律诗

自得千寻气，诗书见道源。勋名悬北阙，喉舌重南藩。好梦琼花观，凉风绿雪轩。寄言王子晋，何必事高鶱。
寿李慧庵
作者：释今无
朝代：清
体裁：古风

方山长者奇而秀，枣柏延年驱麦豆。神管重岩侍玉龙，齿颊光明烂如昼。智慧花生华藏门，十兆九万皆灵透。金台佛种诞偏长，慧庵李子乃其后。吉祥之草两手持，梵刹随地建无时。珊瑚玛瑙夜光珠，螺丝宝髻严金躯。三千座广一室小，须臾取供如飞鸟。童子惯闻上品经，家人亦礼莲花表。膝边光彩看凤毛，阶前作舞拖青袍。慧业不须江淹笔，功名可得吕虔刀。大地春归一日长，天花缭绕天人想。我说此偈祝永年，磬声清韵泻高泉。
寿来机师太六十初度
作者：释今无
朝代：清

坐消冰雪见凄清，万顷鸿濛未可名。妙得空王些子意，梅花岁岁满空庭。高悬慧日照须弥，六十还将六十期。三界总来无变相，何人识得末山机。
寿来机师太六十初度·其一
作者：释今无
朝代：清
体裁：七言绝句

坐消冰雪见凄清，万顷鸿濛未可名。妙得空王些子意，梅花岁岁满空庭。
寿来机师太六十初度·其二
作者：释今无
朝代：清
体裁：七言绝句

高悬慧日照须弥，六十还将六十期。三界总来无变相，何人识得末山机。
寿杨天衢
作者：释今无
朝代：清
体裁：七言律诗

盖州城下涌千峰，猿臂今看受气雄。红旆惯驱龙虎阵，白星长耀斗牛宫。閒持旧竹量觞酒，静对深堂捲画筒。道意百年还是少，祝君声已彻鸿濛。
寿杨太守肃如
作者：释今无
朝代：清
体裁：七言律诗

应身大士福人间，建隼专城布政閒。芳誉独多蘅杜气，清操还过雪霜颜。已看瑞色临铜柱，会见祥云捧玉班。文藻长河吾欲赠，不胜幽思对南山。
寿杨明府汝邻
作者：释今无
朝代：清
体裁：七言律诗

羊角神鲲化独隆，弹琴天上奏尧风。八方眼见祥云起，百里人歌寿域中。清水沅湘流自远，灵椿日月对无穷。大年本是云间侣，便拟寻君上客艟。
寿柴云荐
作者：释今无
朝代：清
体裁：五言律诗

雪枣如银白，丹砂似血红。不悬金鼎内，只在玉堂中。甘露天池满，神工地脉雄。有谁通秘妙，此道属柴公。
寿梁几公
作者：释今无
朝代：清
体裁：七言律诗

七凤纷飞舞綵云，名园金谷可平分。天人三策书能献，松竹千林日未曛。丹熟直疑香荔色，筹归声彻九皋群。蓬莱浩渺谁堪到，潇洒襟期正属君。
寿樊月藏
作者：释今无
朝代：清
体裁：古风

五綵能收战胜名，文坛今日见星精。廿年之前河肯清，手摩帝座腾青冥。廿年之前河便浊，徒令雪鬓甘雌伏。万张玉弩射潮头，百里青山界寒瀑。世波既下日星溷，多君一寸存幽独。譬如大地发寒风，手持玉管吹深谷。载酒不及王丹劳，读书每效阮生哭。此念消归太傅斋，大千世界如牙排。观河尚可探灵贶，镌石犹堪蹈月街。今年六十从头起，一年一度春风美。玉角麟行万点金，为君印向深云里。
寿樊犬愿
作者：释今无
朝代：清
体裁：五言律诗

五十一年前，香花结寿筵。文心坚大道，微愿薄诸天。里俗推先辈，丛林即后贤。如今无枣柏，坚固是金仙。
寿江若海
作者：释今无
朝代：清
体裁：古风

我仰江文通，起家南徐州。笔管五色缠，谈笑取公侯。诞此廊庙器，芳声垂千秋。燕赵地脉雄，家世压中流。如君风格整，洒落锦云浮。重贤敦宿尚，利物吐嘉谋。绿发华裾丽，银河玉浪稠。名誉高缙绅，品德洁清修。意气自有合，心胸不可酬。古有崔元度，结社凝双眸。君尤惬草野，破寺来轻舟。弄水嚣尘歇，看花道眼留。髣髴元紫芝，长歌陆浑游。贯月查星上，仙风吹斗牛。我持菖蒲节，祝君对浮丘。
寿池月
作者：释今无
朝代：清
体裁：七言绝句

十年共建千年刹，一劫同君万劫心。击鼓隔溪犹及响，莫将閒静祝高岑。
寿池月五十又一
作者：释今无
朝代：清
体裁：五言律诗

竟是因缘地，同君爱独深。艰难支佛法，寂寞见予心。凿井留虹影，栽桐奏凤音。此中无量劫，消息尚堪寻。
寿汪君乾
作者：释今无
朝代：清
体裁：七言律诗

卓立孤根见楚材，风云事业万山开。怀人恺悌称嘉惠，阅世豪华悟酒杯。宝地功勋标杰阁，名藩筦钥重金台。关情最是吾门侣，岁岁元朝祝早梅。
寿汪子厚
作者：释今无
朝代：清
体裁：古风

汪君初度无可说，山僧两手掬明月。赠君明月有光辉，吉祥如意皆欢悦。我有福田君乐耕，一收再收积崚嶒。玉钵自能酬石髓，金风偏解老霜筠。交友每于穷处见，譬如岁底匀新春。厌看云雨反覆手，喜见金兰意气人。意气如君自激昂，古松大柏皆芬芳。但愿慇勤保此心，岁月还看寿者长。
寿汪水部汉翀
作者：释今无
朝代：清

道交君若此，相看岂计年。薤丛频自绿，桃实静还鲜。衣舄乘云久，襟期对月悬。茂陵书著就，潇洒一儒仙。金盘浮玉液，五日得先沾。觉性閒犹在，时情老自严。门容乞士到，迹共野云恬。万古春光满，殷勤为一拈。
寿汪水部汉翀·其一
作者：释今无
朝代：清
体裁：五言律诗

道交君若此，相看岂计年。薤丛频自绿，桃实静还鲜。衣舄乘云久，襟期对月悬。茂陵书著就，潇洒一儒仙。
寿汪水部汉翀·其二
作者：释今无
朝代：清
体裁：五言律诗

金盘浮玉液，五日得先沾。觉性閒犹在，时情老自严。门容乞士到，迹共野云恬。万古春光满，殷勤为一拈。
寿汪汉翀
作者：释今无
朝代：清
体裁：七言律诗

乍归万里旅魂惊，喜向华筵祝寿星。古道自能添语笑，长生谁得学仪型。金炉火煖堪怡悦，碧海波腾几变更。国论文章推一席，商山谁逐采芝行。
寿汪汉翀
作者：释今无
朝代：清
体裁：五言律诗

十载庆生辰，华堂对水滨。高低千顷树，新旧几多人。火燄丹能熟，情深道更贫。此翁有高致，偏不逐嚣尘。
寿汪汉翀
作者：释今无
朝代：清
体裁：五言律诗

愿君长壮健，共阅世情非。兵火延珠海，饥寒到翠微。脚虽沉滞气，丹已逐云肥。赖有蓬莱鹤，年年自在飞。
寿汪缄庵太守
作者：释今无
朝代：清
体裁：七言律诗

仙城已觉暗生春，借理今看属老臣。千顷吴云含好雨，一编青史起黎民。熙朝簪笏天香旧，五岭松筠地脉新。静爱搴帷宣异政，丹砂长与葛洪伦。
寿涂司李万年
作者：释今无
朝代：清
体裁：七言律诗

寿昌曾见礼王臣，此日祥刑有瑞人。鹤语喜逢椒酒熟，棠高又长海门春。云深粤甸宜霜露，道寄难时识圣神。咫尺祇园叨庇护，琅琅金磬彻江津。
寿温泗源尊人
作者：释今无
朝代：清
体裁：七言律诗

文章阀阅发天葩，南极星辉拥瑞霞。宦海交情称令子，客中怀刺乞胡麻。居官万里劳清梦，着綵三冬亦到家。独惜邮亭催去急，玉堂回首愈天涯。
寿潘馨子
作者：释今无
朝代：清
体裁：七言律诗

不从火候问天师，桃核红开胜玉卮。秋老药苗香石径，身和月色照霜眉。蛟号海屋千珠集，槎泛天河八月时。共是蓬壶烟树客，错传潘岳鬓成丝。
寿王仲锡臬宪
作者：释今无
朝代：清

玉树玲珑古刹栽，寄根高自托蓬莱。人间春色长无比，一朵优昙日日开。光芒肉髻耀天中，结集声闻未许逢。一副如来真格调，锦襽深映绿袍红。曾骑箕毕坐天河，万顷沧溟瞬息过。风雨全潮分一气，禹王尽力不能疏。高飞鸑鷟入鹓群，朝野同看五色云。分得羲皇元气壮，低摇华岳动星雯。此心此理总同然，洞彻方开火里莲。莫向瑶台寻月色，瑶台原不住神仙。蒸蒸曾闵此同心，百行源头坐独深。人废蓼莪君朗诵，几回声泪满庭阴。海天澄霁祝炎方，划断鲸鲵一剑光。堪笑棘津人尚拙，区区犹自说银璜。紫金鱼袋岂为荣，玉座真君道更清。坐彻昆崙三万丈，威光恰与此山平。五色云丝绣锦肠，谁言缃帙有文章。笔头到处江山动，食字神仙慧业香。文正誇传有义田，青蚨长散见朝烟。平原信使能招客，只在豪华节侠边。台莱秀色庇斯民，海国能敷十月春。谁记圣门功第一，圣门先已画麒麟。世人裙虱尽能讹，笑倚青萍意独多。试问剸诸那得似，毗耶城内古维摩。已忘卑贱对西窗，尽日轩渠百虑降。却比梅花清彻骨，一溪云影奏寒泷。智珠抛掷古皇前，精白为心自永年。不羡阆风餐石脑，邦之司直足人传。冰雪为心玉在壶，尘心尘悟梦全苏。夔龙出处原丘壑，不必苍松号大夫。
寿王仲锡臬宪·其一
作者：释今无
朝代：清
体裁：七言绝句

玉树玲珑古刹栽，寄根高自托蓬莱。人间春色长无比，一朵优昙日日开。
寿王仲锡臬宪·其七
作者：释今无
朝代：清
体裁：七言绝句

海天澄霁祝炎方，划断鲸鲵一剑光。堪笑棘津人尚拙，区区犹自说银璜。
寿王仲锡臬宪·其三
作者：释今无
朝代：清
体裁：七言绝句

曾骑箕毕坐天河，万顷沧溟瞬息过。风雨全潮分一气，禹王尽力不能疏。
寿王仲锡臬宪·其九
作者：释今无
朝代：清
体裁：七言绝句

五色云丝绣锦肠，谁言缃帙有文章。笔头到处江山动，食字神仙慧业香。
寿王仲锡臬宪·其二
作者：释今无
朝代：清
体裁：七言绝句

光芒肉髻耀天中，结集声闻未许逢。一副如来真格调，锦襽深映绿袍红。
寿王仲锡臬宪·其五
作者：释今无
朝代：清
体裁：七言绝句

此心此理总同然，洞彻方开火里莲。莫向瑶台寻月色，瑶台原不住神仙。
寿王仲锡臬宪·其八
作者：释今无
朝代：清
体裁：七言绝句

紫金鱼袋岂为荣，玉座真君道更清。坐彻昆崙三万丈，威光恰与此山平。
寿王仲锡臬宪·其六
作者：释今无
朝代：清
体裁：七言绝句

蒸蒸曾闵此同心，百行源头坐独深。人废蓼莪君朗诵，几回声泪满庭阴。
寿王仲锡臬宪·其十
作者：释今无
朝代：清
体裁：七言绝句

文正誇传有义田，青蚨长散见朝烟。平原信使能招客，只在豪华节侠边。
寿王仲锡臬宪·其十一
作者：释今无
朝代：清
体裁：七言绝句

台莱秀色庇斯民，海国能敷十月春。谁记圣门功第一，圣门先已画麒麟。
寿王仲锡臬宪·其十三
作者：释今无
朝代：清
体裁：七言绝句

已忘卑贱对西窗，尽日轩渠百虑降。却比梅花清彻骨，一溪云影奏寒泷。
寿王仲锡臬宪·其十二
作者：释今无
朝代：清
体裁：七言绝句

世人裙虱尽能讹，笑倚青萍意独多。试问剸诸那得似，毗耶城内古维摩。
寿王仲锡臬宪·其十五
作者：释今无
朝代：清
体裁：七言绝句

冰雪为心玉在壶，尘心尘悟梦全苏。夔龙出处原丘壑，不必苍松号大夫。
寿王仲锡臬宪·其十四
作者：释今无
朝代：清
体裁：七言绝句

智珠抛掷古皇前，精白为心自永年。不羡阆风餐石脑，邦之司直足人传。
寿王仲锡臬宪·其四
作者：释今无
朝代：清
体裁：七言绝句

高飞鸑鷟入鹓群，朝野同看五色云。分得羲皇元气壮，低摇华岳动星雯。
寿王凤羽大兄
作者：释今无
朝代：清
体裁：五言律诗

松柏日以茂，趋庭意自温。道情添肺腑，语笑重朝昏。玉润昆冈厚，珠明合浦存。圣贤真实义，斯世向谁言。
寿王母
作者：释今无
朝代：清
体裁：七言绝句

远闻王母寿筵开，琼岛蟠根熟几回。膝下凤毛如戏綵，定知先上万年杯。
寿王母太夫人
作者：释今无
朝代：清
体裁：七言律诗

缭绕红云映紫宸，上元君宴碧桃新。星光独接三山气，坤德深留五岭春。水满瑶池闻奏乐，花明蓬岛可游麟。綵衣不用斑襕色，端笏垂鱼道更纯。
寿王瑞图
作者：释今无
朝代：清
体裁：古风

辞却青门归白社，辋川春日悠悠者。愚公谷内百念寒，漱泉枕石恣幽写。作诗命绘鬼神惊，拱手长谢世间名。立朝束带非吾愿，只使秋林满磬声。此老芳踪久不歇，如今复见有云礽。瑞图王子非凡质，玉山雪映高崚嶒。从余学得太傅斋，一念清彻如潭澄。譬如春树先着雨，自然秋实凌霜冰。又如云气侵碧玉，陆离光怪照千乘。长生自有无生曲，东风四座绕春灯。
寿瑞生禅者
作者：释今无
朝代：清
体裁：古风

苾刍托钵愁臂酸，重毡褥覆恣昼眠。古人叹惜至今日，功德林枯上虚烟。手软不摇普化铎，舌结谁开大沩田。我作驱乌见一人，月门畚笨能苦辛。拗折硬弓追石巩，锄开春草类玄真。峰前两眼看云水，清溪一喝扬沙尘。绿竹参天摇凤尾，新松遍岭长龙鳞。一肩两手汗如雨，金牛有饭应斋汝。又能步步拜街尘，狮吼象踏无违拒。遂令丈六金色身，螺丝宝髻神踽踽。自从震旦降旃檀，此相真堪福寰宇。相成易汝为瑞生，一言道合宾中主。风高月白六七年，栽花礼佛藕池边。篆烟夜照琉璃直，閒梦朝看木枕圆。前年我分海幢席，一椽老汝诸狂息。不去庐山不北归，芳兰万本当门植。此地方标吉祥草，朱甍碧瓦凭愿力。香珠十串绕长廊，声声微令乾心识。五十以前一瞬间，五十以后亦等閒。频伽瓶纳太虚空，了无出入与往还。莲华十劫不肯开，清香扑鼻隐金台。还将阎浮五十载，销尽习气无尘埃。此后谁能为汝寿，白毫悦体光如梅。
寿监寺旋兄
作者：释今无
朝代：清
体裁：五言律诗

几年匡岳顶，坐月每怀君。境觉閒中换，心从别后真。气虚常接物，才富亦因人。手泽千株茂，遐龄笑大椿。
寿石都阃勋汝
作者：释今无
朝代：清
体裁：七言绝句

云霄千尺插虬龙，傲雪还翻五岳风。猿臂生来光射斗，钟灵真与此株同。
寿祁封翁玄图七十一
作者：释今无
朝代：清
体裁：五言排律

玉宇新秋爽，金闺旧望隆。一麟呈至瑞，八代郁儒宗。商巘芝长熟，罗浮月正融。汉朝尊绮里，宝水诞祁翁。道挟飞仙术，材怀干国工。玉光潜润璞，河派閟流洪。吐凤元君起，腾蛟水部雄。词华惊一世，领袖得三公。既制黄山锦，还衡白下风。文章增气色，桃李受屏幪。慧业金轮转，天恩紫阁崇。津梁资妙选，轩冕洽时雍。久读陈情表，深培禄养衷。悬弧高泰岱，正笏拜崆峒。枣夺冰霜白，觥传玛瑙红。金莲疑赐炬，玉笋尽蟠龙。异宠留天语，高鶱及塞鸿。冈陵欢祝愿，冠盖盛宾容。匝地卿云密，浮天紫气通。药成难问岁，椿老岂知丛。欲作瀛洲鹤，衔筹记海东。
寿祖印
作者：释今无
朝代：清

闻君何处似神仙，笑养閒心事事禅。若作七金山上客，吹箫骑鹤弄云烟。久参老宿问心真，昼掩閒门不厌贫。绕屋藕花池十顷，此中那复有嚣尘。老母今年八十馀，编蒲何似施方书。时归双袖新梨栗，舞綵人间定不如。搦管为文先气节，裁诗亦自爱閒情。花栏药圃焚香后，吟彻西邻月未生。爱君最喜与君谈，襆被时时欲过庵。近日百城荒草遍，无人烟水特来参。五十皮肤气色光，我先牢落满头霜。算来毕竟幽栖好，何日从君乞药囊。西门一带净居天，秋水春光不计年。食罢□□□鹤去，蓬莱同客拜云烟。
寿祖印·其一
作者：释今无
朝代：清
体裁：七言绝句

闻君何处似神仙，笑养閒心事事禅。若作七金山上客，吹箫骑鹤弄云烟。
寿祖印·其七
作者：释今无
朝代：清
体裁：七言绝句

西门一带净居天，秋水春光不计年。食罢□□□鹤去，蓬莱同客拜云烟。
寿祖印·其三
作者：释今无
朝代：清
体裁：七言绝句

老母今年八十馀，编蒲何似施方书。时归双袖新梨栗，舞綵人间定不如。
寿祖印·其二
作者：释今无
朝代：清
体裁：七言绝句

久参老宿问心真，昼掩閒门不厌贫。绕屋藕花池十顷，此中那复有嚣尘。
寿祖印·其五
作者：释今无
朝代：清
体裁：七言绝句

爱君最喜与君谈，襆被时时欲过庵。近日百城荒草遍，无人烟水特来参。
寿祖印·其六
作者：释今无
朝代：清
体裁：七言绝句

五十皮肤气色光，我先牢落满头霜。算来毕竟幽栖好，何日从君乞药囊。
寿祖印·其四
作者：释今无
朝代：清
体裁：七言绝句

搦管为文先气节，裁诗亦自爱閒情。花栏药圃焚香后，吟彻西邻月未生。
寿祖印尼母
作者：释今无
朝代：清
体裁：七言绝句

味草编蒲见古今，慈帏八十臈雪深。人间頣养那堪似，月满精庐万古心。
寿程万閒
作者：释今无
朝代：清
体裁：古风

我闻七宝功德山，金盘流出耀人寰。光明威德咸炽盛，双融真俗如冰环。此光岂特世间珍，诸佛护念非等閒。琉璃玻瓈红玛瑙，帝青摩尼及众宝。杂此宝燄光明云，现此金刚坚密身。大地山川多藻丽，此光照处皆成文。菩提座隐烟雾中，廓清能使人皆见。法螺吹动海波寒，扶桑映彻须弥面。万閒道兄法之幢，百福庄严众所羡。灵峰亲受付嘱来，此身却向宰官现。才生气便可凌霜，梅花万片相翱翔。大离垢缯为冠弁，妙得真智何昂藏。戴笠吾输出入机，恰如百灵遇老庞。愿汝住劫自绵长，我作此偈为赞扬，万象森罗齐合掌。
寿耿象成粮宪
作者：释今无
朝代：清
体裁：七言律诗

香分薇院共谈棋，气义交情世外知。支度茂先原博雅，寻僧元亮更丰姿。学当援世师仁术，韵对南山满酒卮。芝草崇兰祥瑞遍，心如明月照玻瓈。
寿胡方诸
作者：释今无
朝代：清
体裁：七言律诗

七个贤人八个仙，古今两席未曾迁。凭谁入座当虚左，独子持杯许大年。日日微醺长入社，时时閒念露全天。天涯投分情无限，石鼎炉烟别有缘。
寿胡韶先
作者：释今无
朝代：清
体裁：七言律诗

孤管苍茫倚北辰，枚家词赋韵原新。烟云入座添豪兴，肝胆如君更几人。仙路无过深绿蚁，勋名何必问麒麟。神珠共拂醒醒梦，笑看炎洲万劫春。
寿苏盐宪商卿
作者：释今无
朝代：清
体裁：七言律诗

云开五色下霓裳，地近三山载鹤觞。北斗独垂新雨露，眉山重见昔文章。冰壶易贮丹砂气，玉尺应传琥珀香。更觉风流忘草野，欲留腰带镇茅堂。
寿萧澹如方伯
作者：释今无
朝代：清

千寻珠树接层城，岳牧如君骨干清。三世宿因酬锦绣，一门閒雅见公卿。月临雪底成诗画，社号香山是弟兄。万里相投谈五岳，且抛时事不须听。上池一掬满流霞，胜看桃源万树花。琥珀有杯斟夜酒，紫薇无梦扰山家。看人下奕棋枰响，老我眠云逸兴赊。试问出山谢安石，閒忙谁共计年华。
寿萧澹如方伯·其一
作者：释今无
朝代：清
体裁：七言律诗

千寻珠树接层城，岳牧如君骨干清。三世宿因酬锦绣，一门閒雅见公卿。月临雪底成诗画，社号香山是弟兄。万里相投谈五岳，且抛时事不须听。
寿萧澹如方伯·其二
作者：释今无
朝代：清
体裁：七言律诗

上池一掬满流霞，胜看桃源万树花。琥珀有杯斟夜酒，紫薇无梦扰山家。看人下奕棋枰响，老我眠云逸兴赊。试问出山谢安石，閒忙谁共计年华。
寿见一
作者：释今无
朝代：清
体裁：七言律诗

廿载心情此日看，世人同谱我同坛。小楼烟雨卑栖极，峻岭薯芋供食难。凝公寮里汤仍沸，南老船头力又单。鼻大耳长原有种，不须人说大还丹。
寿觉廷方翁八十又一
作者：释今无
朝代：清
体裁：七言律诗

法华长者即安期，坐拥三车老雪眉。步履健无鸠刻杖，英雄寿似帝王师。碧桃眼界花千顷，好梦儿郎笔几枝。旧日灵峰曾绕佛，钟声江上最相宜。
寿词
作者：释今无
朝代：清
体裁：七言绝句

几见篆烟爇茑萝，白星黄石毓灵波。赤松果剩凌云地，尚有彭篯日月多。
寿诗
作者：释今无
朝代：清
体裁：七言律诗

双旌曾冠水犀雄，久向琅琊识巨工。宝剑暗笼关塞雪，玉堂高捲海天风。珊瑚鞭马趋铜柱，锦绣成云映綵虹。千古声光钱尚父，又疑花下与君逢。
寿谭兑子且言别
作者：释今无
朝代：清
体裁：七言律诗

一杯秋露为君寿，寿君十日便辞君。笑谈胜结东林社，笔札堪传北地云。綵服好将供白发，青衫莫更负鸿文。论交最是初相识，握别桥头畏夕曛。
寿豁明五十又一
作者：释今无
朝代：清
体裁：七言律诗

黑眸亮鼻自超尘，坐老圭峰五十春。金磬月明还有梵，玉河识浪已无津。碧云昼静岩花满，红叶秋深寿意新。万象森罗齐抚掌，不将此意赠时人。
寿赵太守雨三
作者：释今无
朝代：清
体裁：古风

缑山山上鹤发翁，丹颜玉指握芙蓉。霞光掩映五色珠，八方分照无遗踪。至人出入三世境，冰环圆转看无穷。夏口松间和璞瓮，永禅师德清光共。不识银河蛰一龙，但看碧树翔双凤。文藻飞扬蜀大苏，谪仙天上事非诬。宝公自识麒麟种，孝穆当年智力孤。韶阳郡守赵使君，中州正气摩青云。琼浆润泽冰雪操，治绩不特敷清芬。前身便是吉祥士，连联百岁隔纱纹。修成仁爱笔花发，千尺松根恣茂达。濯锦池边月影圆，黄河岸里波声阔。华藏门开帝网正，琉璃塔上悬明镜。弦歌既彻九成台，霜威先起蟠桃岭。龟章力大佛印小，应身大士如飞鸟。神明披朗器高浚，秘用其权通窈窅。初揖使若花树旁，恰如按指河岳光。喻法青莲当昼静，驱风白石声琅琅。品花觅草时相过，不须清磬烦嚣堕。陆亘石头用一呼，长庆蒲团经七破。琴鹤俨然清献公，作诗我与华严同。祝君一语为君寿，自然坚固昆吾铜。
寿邝檗庵
作者：释今无
朝代：清
体裁：古风

寺门千顷碧琉璃，烧香独对閒支颐。大牛道者禅山来，为我朗说禅山事。禅山万市六衢通，珠林宝树如排丛。毗耶阒寂无人到，今移此室在其中。室中居士雪霜姿，大千搏取终无时。金刚轮际香积土，六方震动如吹篪。雪白摩尼生慧眼，春花天女执军持。建安文气五綵笔，龙眠山庄尤描得。脚底胸中无远迩，明霞举举秋空出。昔年我走大关东，千山古佛凝双瞳。金陵几度忆分手，挑灯坐念无如公。思智妙密心境宽，金刀镌玉光玲珑。今年五十又过一，大牛有口寿不得。我作此篇当紫芝，千年之日如今日。
寿邝檗庵六十一
作者：释今无
朝代：清
体裁：七言律诗

满堂香饭结华筵，瞬息流光又十年。四海共传高士传，一丘閒卧鹿门仙。经纶水石成三径，睥睨戈干笑九埏。若月照临龙战后，好将信史为人编。
寿郑国章守阃
作者：释今无
朝代：清
体裁：七言律诗

相逢子产见旌旄，寿届蒲觞酒自操。孤鹤远从蓬岛出，新乌喜觉綵轮高。閒谈尽是神仙事，竟日难寻物外劳。王乔药成松树绿，休书麟阁苦霜毫。
寿金国瑞都阃
作者：释今无
朝代：清

白璧无瑕方寸心，十年岭海振清音。行间战垒龙泉壮，夜柝诸门虎钥深。鸑鷟舞回蓬岛月，麟麒高夺泰华阴。交情千古齐仙佛，意气知君不可寻。箫管中宵佐酒卮，不须更问夜何时。乾坤落落双旗健，星月煌煌万里宜。守道拜除甘执戟，书空劘盾陋题诗。登仙惯挟还丹术，炼就刀圭到凤池。閒烧龙脑炙金仙，只手凭君梵宇悬。玉笛暗吹梅调冷，碧波频渡月华圆。移来椿树遮新甓，唤醒灵犀见别天。只道赤松能辟谷，此中底事竟谁传。
寿金国瑞都阃·其一
作者：释今无
朝代：清
体裁：七言律诗

白璧无瑕方寸心，十年岭海振清音。行间战垒龙泉壮，夜柝诸门虎钥深。鸑鷟舞回蓬岛月，麟麒高夺泰华阴。交情千古齐仙佛，意气知君不可寻。
寿金国瑞都阃·其三
作者：释今无
朝代：清
体裁：七言律诗

閒烧龙脑炙金仙，只手凭君梵宇悬。玉笛暗吹梅调冷，碧波频渡月华圆。移来椿树遮新甓，唤醒灵犀见别天。只道赤松能辟谷，此中底事竟谁传。
寿金国瑞都阃·其二
作者：释今无
朝代：清
体裁：七言律诗

箫管中宵佐酒卮，不须更问夜何时。乾坤落落双旗健，星月煌煌万里宜。守道拜除甘执戟，书空劘盾陋题诗。登仙惯挟还丹术，炼就刀圭到凤池。
寿钱霞蔚
作者：释今无
朝代：清
体裁：五言律诗

独抱冰霜骨，梅花万树开。金丹人取去，玉蕊手持来。问法寻刍叟，吟诗向古台。胜因从此结，予愧有尘埃。
寿陆太守孝山
作者：释今无
朝代：清
体裁：古风

安期岩下丹砂井，清波静涵牂牁影。牂牁万派自奔腾，群趋尽绕梅花岭。百粤之山此岭雄，乔松千本常菁葱。服灵琥珀出千载，夜光紫气参洪濛。琅玕不羡朱明竹，玉骨那数浮丘公。当湖互见清波起，敷渥此岭沾穹窿。穗岐乐诵张君淑，神雀高飞黄次翁。洁白之姿过冰雪，譬如梅花开腊月。又如帝网悬天门，重重摄入皆欢悦。冬日煦人成物我，春风拂地滋薇蕨。布政十年心自閒，绀宫几处垂高樾。我捧玉函金字经，每寻妙理恣玄说。欢喜园中下璎珞，华严位里施钳钺。使君一为应现身，两边运护如车轮。霜刀鼎起荆山玉，巨照晃耀灵川神。温然弘裕成虚引，美哉道重高缙绅。挹君已饱灵和气，自然枯槁皆青春。木樨香散岭头来，碧波深处无纤尘。一句可能踰十劫，祝君此句高嶙峋。
寿陈归云
作者：释今无
朝代：清
体裁：七言律诗

洗心十载出吾门，为圃为农道可存。龟组昔曾醒夜梦，云霞今日浴朝暾。小春尚忆梅能放，大柏应知气独屯。谢却尘寰无一事，洪濛深处是孤村。
寿陈照江篇
作者：释今无
朝代：清
体裁：古风

我与二哥交，交臂二十年。世间材气相抛掷，出世妙义相探研。虹霓十丈吐燕然，雪空万里天山连。指顾苍茫极虚烟，或吟或啸帝座边。岂与世人漫周旋，今来白下成枯禅。乞食不得悲林泉，二哥已作人中仙。玉堂深闭道则全，舞鸡或向明月前。骏骑未老枥中眠，云衢只在脚跟前。三哥绿发亦自贤，通透敏慧双璧联。昨饮寿酒开芳筵，知我却与酒无缘。不使我知作寿篇，罚在人间住百年。为我乞经走暑天，譬彼大陆抽金莲。金函律论三藏全，汝收功德自绵绵。
寿陈蕉源
作者：释今无
朝代：清
体裁：古风

我闻金色妙智身，坚密过于金刚宝。倒易三世如飞腾，寰中日月那能数。桧柏苍松薄劣根，南山东海成轻尘。有大长者陈居士，妙得此智凌青春。修长须髯梅花白，舌底风流妙入神。大智文殊七佛师，福成利行号童子。我今已老君方少，坐饮山茶勿序齿。更睡华山八百年，制成竹马呼君起。
寿马虚中八十又一
作者：释今无
朝代：清
体裁：七言律诗

春光八十对梧峰，黄卷青灯道未穷。玉翅易飞凭后叶，霜毫难老傲彭公。五常尚见声名旧，一梦齐圆今古同。记得槎江相送日，携儿真自爱凌风。
寿高图麟郡司马
作者：释今无
朝代：清
体裁：七言律诗

又从浮磬识祥光，政绩如今五岭长。海上蜃楼消幻气，天边玉简记循良。平刑声彻梅花洞，刺割风行锦石乡。最好常邀司马步，白莲池畔话幽香。
寿高图麟郡司马
作者：释今无
朝代：清

宝树千寻百越垂，春风偏护向南枝。罗浮有鸟文如锦，飞过仙城碧叶知。五色丝文宝石光，又看浮磬发扶桑。华嵩拈起浑閒事，一片冰心韵自长。
寿高图麟郡司马·其一
作者：释今无
朝代：清
体裁：七言绝句

宝树千寻百越垂，春风偏护向南枝。罗浮有鸟文如锦，飞过仙城碧叶知。
寿高图麟郡司马·其二
作者：释今无
朝代：清
体裁：七言绝句

五色丝文宝石光，又看浮磬发扶桑。华嵩拈起浑閒事，一片冰心韵自长。
寿黄子
作者：释今无
朝代：清
体裁：五言律诗

玉醴难持赠，禅心君所亲。但将今日意，长祝百年人。鹤静能忘影，松寒不计春。共看斯道胜，却笑枉逃秦。
寿黄端四大士
作者：释今无
朝代：清
体裁：七言律诗

笑语云中自在仙，功深调燮亦忧悬。一杯好酒文园赋，三径秋光元亮天。庇我事多情似醉，活人心普福如泉。年年剩有罗浮梦，四百松杉对晓烟。
寿黎几先五十又一
作者：释今无
朝代：清
体裁：七言律诗

白凤翱翔金马边，袖中三策洞人天。莺声上苑浓春柳，药气蓬壶接寿筵。已见青螺添瑞色，还扪红日赋甘泉。玉麟最是君家好，舞綵偏能养大年。
寿黎半千
作者：释今无
朝代：清
体裁：七言律诗

有子真堪语过庭，贤书久熟綵衣轻。卿云湛水秋光阔，紫杖临风碧眼明。散发乐吟三径菊，超尘长服五笙精。人间好事全无缺，何必金炉羽翰生。
射鼋鱼者
作者：释今无
朝代：清
体裁：五言律诗

挟矢候江阴，鼋鱼出绿浔。年华生意苦，天地杀机深。掬水犹磨雪，侵肌竟是金。高山不可住，令我独沉吟。
将出长安作
作者：释今无
朝代：清
体裁：五言律诗

湖海气苍苍，并州拥大荒。断云归弱水，乡思望扶桑。月影官桥白，钟声禁树黄。年年理征铎，辛苦向羊肠。
将渡辽海先题牛庄寺
作者：释今无
朝代：清

平生无可信，辽海任飘蓬。学少诗情短，愁多客路穷。星随千里照，岸到九霄空。亦是酬恩事，毋令泪独浓。钟声犹傍寺，海气已惊心。地是人间尽，云从此路深。风波供旅思，岛屿忆秋林。回首天山雪，何由寄一音。晨起听鸡声，关心事事生。独怜浮海意，仍是感恩行。怒浪迎风白，朝暾半夜明。一帆天地外，谁念此时情。
将渡辽海先题牛庄寺·其一
作者：释今无
朝代：清
体裁：五言律诗

平生无可信，辽海任飘蓬。学少诗情短，愁多客路穷。星随千里照，岸到九霄空。亦是酬恩事，毋令泪独浓。
将渡辽海先题牛庄寺·其三
作者：释今无
朝代：清
体裁：五言律诗

晨起听鸡声，关心事事生。独怜浮海意，仍是感恩行。怒浪迎风白，朝暾半夜明。一帆天地外，谁念此时情。
将渡辽海先题牛庄寺·其二
作者：释今无
朝代：清
体裁：五言律诗

钟声犹傍寺，海气已惊心。地是人间尽，云从此路深。风波供旅思，岛屿忆秋林。回首天山雪，何由寄一音。
将米从蛋户换得鲤鱼一尾重二十斤鲇鱼一尾重三十六斤放生
作者：释今无
朝代：清
体裁：五言律诗

方乞桃花米，先将换活鱼。红云生锦浪，绿背拔青蕖。万事浮生似，孤舟且慰予。龙门他日起，风雨慎村庐。
小塘迟朱廉斋进士不至
作者：释今无
朝代：清
体裁：七言律诗

春帆共挂喜同行，月上迟君望倍明。薄宦久知无别累，孤舟何事滞江程。梅关署冷苔痕厚，浩劫机深道意生。不久亦来寻促膝，莲花社里话三更。
小除
作者：释今无
朝代：清

一年馀五日，万虑到三更。道力消难尽，诗情感又生。风当窗破入，灯向语残明。多少天涯客，那堪共此情。总是心有事，非关岁序频。持身方欲死，何处复怀人。往念骈残腊，新愁属蚤春。但知吾道在，不必问高旻。
小除·其一
作者：释今无
朝代：清
体裁：五言律诗

一年馀五日，万虑到三更。道力消难尽，诗情感又生。风当窗破入，灯向语残明。多少天涯客，那堪共此情。
小除·其二
作者：释今无
朝代：清
体裁：五言律诗

总是心有事，非关岁序频。持身方欲死，何处复怀人。往念骈残腊，新愁属蚤春。但知吾道在，不必问高旻。
尹乔岳入泮宫
作者：释今无
朝代：清
体裁：七言律诗

翩翩五色应弘词，初入圜桥雀已驰。藜火夜分天禄阁，彩毛朝起凤凰池。奏笺预向趋庭日，华选方逢盛世知。更有寒山樨一树，秋风遥欲与君期。
屈五明秋捷
作者：释今无
朝代：清
体裁：五言律诗

亲老先能慰，文章始是真。持心期旧日，梦笔爱新人。水到天河润，花从北地春。征衫须自脱，何处有京尘。
山东道中
作者：释今无
朝代：清
体裁：五言律诗

鸡鸣天未曙，各自理征鞭。路滑畏行石，喉乾望打尖。密云依小屋，荒井发虚烟。记得庐山麓，松高看鹿眠。
山中口占呈张尹二公二章
作者：释今无
朝代：清

山公初与此山识，给谏依稀似旧时。紫壳正垂秋日艳，白云先到碧峰嵋。油柑易嚼回生味，石磴难攀着袜移。欲许初平身未遂，苍生事业总堪期。吉光片羽已先呈，一掬溪流味倍清。石路曲逢犀象窟，夜钟疏杂凤鸾声。谷风战树云成浪，海际浮金气跃鲸。除却青门无鹿迹，仙山处处得逢迎。
山中口占呈张尹二公二章·其一
作者：释今无
朝代：清
体裁：七言律诗

山公初与此山识，给谏依稀似旧时。紫壳正垂秋日艳，白云先到碧峰嵋。油柑易嚼回生味，石磴难攀着袜移。欲许初平身未遂，苍生事业总堪期。
山中口占呈张尹二公二章·其二
作者：释今无
朝代：清
体裁：七言律诗

吉光片羽已先呈，一掬溪流味倍清。石路曲逢犀象窟，夜钟疏杂凤鸾声。谷风战树云成浪，海际浮金气跃鲸。除却青门无鹿迹，仙山处处得逢迎。
岁尽出恩县
作者：释今无
朝代：清
体裁：五言律诗

二月魂俱倦，途穷岁亦穷。日低难破雪，袖大苦藏风。面店分钱食，茅庵乞火烘。寄言清坐客，珍重好帘栊。
岁晏
作者：释今无
朝代：清
体裁：五言律诗

岁去无新绪，寻常只旧愁。泪堪流塞下，老莫到江州。梦绕深更后，泉探第六幽。天山前日雪，犹在树枝头。
岸上摘枸杞
作者：释今无
朝代：清
体裁：五言律诗

枸杞因吾有，舟行似少陵。盘餐供早晚，眼力得轻清。味觉甘辛厚，肠缘湿热鸣。此生粗粝过，那复有馀情。
峄山下作
作者：释今无
朝代：清
体裁：七言律诗

尽将世界作波涛，身似轻轻一叶舠。城角有情吹晓月，马蹄无力踏残蒿。朝烟带雨看难见，夜梦还乡不厌劳。可笑此中消未得，陇云高亦未曾高。
峡水与诸子饮
作者：释今无
朝代：清
体裁：七言律诗

香冽真难得此杯，碧波如日去无回。已矜入口轻风起，更爱同人客况开。露暗草根寒自栗，月高篷背兴难裁。临流不遣从何遣，也胜林逋独赏梅。
己酉夏五月本师天老人二诗送澹西堂下海幢兼寄示无次韵恭和
作者：释今无
朝代：清

石尤风只逆归船，日日残春送晓天。近角自吹寒月外，閒心空照夜灯前。且欣好友同三夏，不觉离师又八年。老去踉跄无善计，当时错许杖头边。楚璞无因惹刖愁，眼穿层縠笑神州。能言此道霜消鬓，不见閒时月满楼。泥絮岂堪支古调，云林何用梦沧洲。三岩松柏年年绿，一任流澌滑石头。
己酉夏五月本师天老人二诗送澹西堂下海幢兼寄示无次韵恭和·其一
作者：释今无
朝代：清
体裁：七言律诗

石尤风只逆归船，日日残春送晓天。近角自吹寒月外，閒心空照夜灯前。且欣好友同三夏，不觉离师又八年。老去踉跄无善计，当时错许杖头边。
己酉夏五月本师天老人二诗送澹西堂下海幢兼寄示无次韵恭和·其二
作者：释今无
朝代：清
体裁：七言律诗

楚璞无因惹刖愁，眼穿层縠笑神州。能言此道霜消鬓，不见閒时月满楼。泥絮岂堪支古调，云林何用梦沧洲。三岩松柏年年绿，一任流澌滑石头。
己酉夏五月海幢抽并头兰两枝适澹归西堂至自丹霞有诗亦引其意作二律即以志喜
作者：释今无
朝代：清

君子宜花引类清，始知吾道未孤行。双轮独现高空影，一蒂先传妙叶情。已爱紫荆敦往事，休将白水插閒瓶。寻常亦有伤怀意，无著虚传弟与兄。金针双锁意尤高，风叶潇疏引兴豪。古佛不藏尊贵顶，贫儿齐着到家袍。分香远蝶惭孤至，带露新蕤结两遭。利断倘能支晚暮，微蝇终托马蹄毛。
己酉夏五月海幢抽并头兰两枝适澹归西堂至自丹霞有诗亦引其意作二律即以志喜·其一
作者：释今无
朝代：清
体裁：七言律诗

君子宜花引类清，始知吾道未孤行。双轮独现高空影，一蒂先传妙叶情。已爱紫荆敦往事，休将白水插閒瓶。寻常亦有伤怀意，无著虚传弟与兄。
己酉夏五月海幢抽并头兰两枝适澹归西堂至自丹霞有诗亦引其意作二律即以志喜·其二
作者：释今无
朝代：清
体裁：七言律诗

金针双锁意尤高，风叶潇疏引兴豪。古佛不藏尊贵顶，贫儿齐着到家袍。分香远蝶惭孤至，带露新蕤结两遭。利断倘能支晚暮，微蝇终托马蹄毛。
己酉端阳前五日喜汝得侍者归自陵阳吉水因作四十字
作者：释今无
朝代：清
体裁：五言律诗

添钵过双县，怀人逾半年。痴成卑佛力，穷更累官钱。雪影沉湖月，花春散岭烟。一经人世路，方信有先鞭。
己酉重阳后八日予将托钵于惠先寄黄端四
作者：释今无
朝代：清
体裁：七言律诗

十年叨藉法交欢，玉管长收黍谷寒。尽起龙文高海气，排来米势动星坛。黄金许士羞弹铗，白璧持身独正冠。松柏有根那用祝，钵盂东去意犹难。
平南王祝词
作者：释今无
朝代：清
体裁：七言律诗

勋业金縢冠古今，擎天八干自成林。尧风扇岳千寻壮，舜海归河万载深。已见升平登乐国，长忻诵祷得秋心。汾阳五福疑还缺，阆苑神仙讵可寻。
平黎曲
作者：释今无
朝代：清
体裁：古风

大块微生事，声教良最仁。椎髻习枭性，剿脔无完身。异类斥不育，雨露匪不均。珠崖拟弃捐，鳞介难具陈。德泽更千载，文物冠京津。四水环十邑，五指削天垠。巢居负深险，豕突雅难驯。画臂肖沉木，弯弓即鬻獯。鸠集乃叫呼，敢为猬与蚊。虎竹怫分阃，桓桓策六军。六军信神武，所事在征讨。月竁昔来宾，日际曾奉土。况兹未重译，蠢尔轻明主。大国德良亏，瑶阶缺千羽。防风杀二龙，不死见夏禹。大火方西流，日色草木枯。马蝗煽青燐，金牛暗毒雨。卸甲陟崇阿，免胄散行伍。料敌何必深，超距欲如虎。溪谷多嶙峋，所事在两股。树杪出金钲，阴岩潜玉弩。不怨从军难，所虑空村堵。一鸡响毗耶，驱蜂走神姥。所冀良牧仁，恻然动安抚。革心归所天，文教被终古。请移铜柱标，相看忘黠虏。
并蒂兰
作者：释今无
朝代：清
体裁：七言律诗

爱汝为官清且贤，无惭宿学即金仙。幽兰并蒂先呈瑞，驯雉孤飞更可传。春气湿琴香自满，閒心对月韵俱妍。却同丘壑山中老，纫得秋衣向晚烟。
庚戌夏彝初司马周公下临海幢赋谢
作者：释今无
朝代：清

云林海色昼生凉，喜接台星近上方。百粤尊亲归幕府，三朝才望属奎章。金台远映丹心起，宝殿长留墨汁香。何幸山门逢盛事，天南草木被荣光。猿鹤忻承语意温，始知轩冕道尤尊。朱旗闪日屯云影，碧玉行杯照水痕。天禄千秋高太乙，甘棠一树荫祇园。华封愿祝心无限，象阙频沾圣代恩。
庚戌夏彝初司马周公下临海幢赋谢·其一
作者：释今无
朝代：清
体裁：七言律诗

云林海色昼生凉，喜接台星近上方。百粤尊亲归幕府，三朝才望属奎章。金台远映丹心起，宝殿长留墨汁香。何幸山门逢盛事，天南草木被荣光。
庚戌夏彝初司马周公下临海幢赋谢·其二
作者：释今无
朝代：清
体裁：七言律诗

猿鹤忻承语意温，始知轩冕道尤尊。朱旗闪日屯云影，碧玉行杯照水痕。天禄千秋高太乙，甘棠一树荫祇园。华封愿祝心无限，象阙频沾圣代恩。
张全之将归桐城同姚梅长行过宿海幢诗以送之
作者：释今无
朝代：清
体裁：五言律诗

归路同良友，兼逢野寺僧。松枝高壮气，海色送孤城。潮起船头合，江虚棹影清。莫言不相寄，到处有鸿声。
张威如副戎刚毅之性过人每欲小忍而不得索予作诗戒之因书五十六字奉勖
作者：释今无
朝代：清
体裁：七言律诗

将军烈气凛如霜，玉弩横开破大荒。拾履昔曾趋圯石，封侯今欲嗣张良。面乾蕴藉存风度，仁术英雄起庙廊。我有杨枝甘露水，为君三献即霞觞。
张康之六十一
作者：释今无
朝代：清
体裁：七言律诗

数载深峰插马芽，红云绿树野人家。典空玉带留香种，割断龙泉为稻花。万里键铃如隔代，满天烽火任悲笳。鹤来鹿往浑忘岁，一曲商山日未斜。
张母祝词
作者：释今无
朝代：清
体裁：七言律诗

蓬莱水色变沧溟，瑞气流光绕户庭。刺史旧传龚遂宅，麻姑今见伍乔星。文章精义方麟脯，松柏高枝入月棂。自有珊瑚支笔架，何须石脑重金瓶。
张穆之买泷水山移家索赠
作者：释今无
朝代：清
体裁：五言律诗

别寻幽壑胜，壮气此中消。逸足已云远，閒云祇自招。易观沧海日，难问古今潮。暂去还来此，朋侪叹寂寥。
彭明府退庵招同江若海诸公茶集
作者：释今无
朝代：清
体裁：五言律诗

所思隔珠江，一苇法流通。高盖低银浪，清谈夺綵虹。水浮荷气密，风落竹声同。斟酌双兰影，芳馨还令公。
彭退庵明府汪汉翀水部招同杨司李莲峰黄都阃君甫李副戎禹门张茂才雏隐王孝廉震生及澹归探梅篁村
作者：释今无
朝代：清
体裁：七言律诗

东郊寻得最高枝，车骑宾朋盛此时。雪岭烟深迷玉蝶，海门涛壮入金卮。寒香到地平川阔，霁色光回大壑移。赏洽袁公阑我入，十年心事对幽期。
往来胥口不得登岸柬王明府默庵
作者：释今无
朝代：清

心知谈笑处，两逐往来程。此邑山形壮，故人江水清。署寒琴指冷，天静雁声明。宰政原辛苦，君兼百代情。城荒秋草遍，天远彩云多。独树连高峡，斜阳撼夕波。弓裘传旧业，雨露得新和。柔橹乘潮去，长吟一望过。
往来胥口不得登岸柬王明府默庵·其一
作者：释今无
朝代：清
体裁：五言律诗

心知谈笑处，两逐往来程。此邑山形壮，故人江水清。署寒琴指冷，天静雁声明。宰政原辛苦，君兼百代情。
往来胥口不得登岸柬王明府默庵·其二
作者：释今无
朝代：清
体裁：五言律诗

城荒秋草遍，天远彩云多。独树连高峡，斜阳撼夕波。弓裘传旧业，雨露得新和。柔橹乘潮去，长吟一望过。
徐闻县
作者：释今无
朝代：清
体裁：五言律诗

所经皆险僻，州县复凄凉。旅思一时动，心情半日伤。草深公府闭，人断禁门荒。更有明朝役，乘槎泛渺茫。
德先别予之乐会口占
作者：释今无
朝代：清

与君相聚无多日，话到分襟已怆怀。岂是文章诗句外，更于吾道可相谐。寻常家计亦忙忙，忙里如君自不妨。卖尽槟榔无旧业，云山相见一桄榔。
德先别予之乐会口占·其一
作者：释今无
朝代：清
体裁：七言绝句

与君相聚无多日，话到分襟已怆怀。岂是文章诗句外，更于吾道可相谐。
德先别予之乐会口占·其二
作者：释今无
朝代：清
体裁：七言绝句

寻常家计亦忙忙，忙里如君自不妨。卖尽槟榔无旧业，云山相见一桄榔。
怀刘焕之总戎
作者：释今无
朝代：清
体裁：五言律诗

闻道连阳戍，重围战未休。故人能眺啸，应得展戈矛。义在皇天近，时危四海浮。不知天下士，何处问金瓯。
怀焕之连阳
作者：释今无
朝代：清
体裁：七言律诗

徵兵羽檄急连阳，清啸刘琨引盻长。投分十年乾茗碗，求仁三月凛秋霜。鸟啼夜垒云侵槊，气薄长蜺酒满觞。自是经纶本邹鲁，不从利钝苦商量。
惜鹤
作者：释今无
朝代：清
体裁：七言律诗

九皋心事委平原，毛羽飘零一翮存。不向蓬山寻旧侣，且从萧寺宿云门。长鸣夜梵侵禅磬，閒啄朝烟破月痕。却笑当时华表上，可知何处是归魂。
慈被禅人八十又一
作者：释今无
朝代：清
体裁：七言律诗

熊罴无梦到人间，口熟灵文心更閒。旧殿朝昏常自住，陈村风雨不时还。眼看种树俱成荫，兴至题诗且莫删。向比赵州参我法，南泉翻愧鬓毛斑。
戊戌长安元日同陈中翰忝生诸公作
作者：释今无
朝代：清
体裁：五言律诗

未忘玄徼梦，又度玉京春。曙色千门动，乡愁万里新。金钟开紫阙，玉佩点朝臣。借问桃源里，黄冠几隐沦。
戊申冬舟过英州阻风追忆行役之难因赋北风篇
作者：释今无
朝代：清
体裁：古风

一年辛苦事，欲暂息舟中。买船上水撑逆浪，不吹南风吹北风。北风怒号船头裂，北风怒号牵枝折。出门便得羁旅愁，人生那可轻离别。我闻滟滪堆难平，巴字猿声不可听。少年未肯寻常老，山川虽险心犹横。又忆当时瀚海归，寒沙万里无征衣。黑海海水与天阔，心知入水终难活。不道悲凉雪窖来，却含郁抑无人说。即使鞭驴走幽蓟，易水流澌风透袂。冷人莫过五更霜，悬鹑已见三年敝。北风北风于我亲，八岁流离已苦辛。至今所历三十载，日夜徬徨驱心神。人生学道存安逸，吾道萧萧悲白日。君不见德宗懒瓒呼不起，纵有北风吹何益。
戊申初冬望前一日本师天然老和尚六十又一示生人天胥庆华梵交响恭赋律言敬致末祝
作者：释今无
朝代：清
体裁：五言排律

五叶回春绿，双轮导瞑流。宝坛高宿将，芳轨正中区。盛世材偏美，名山迹屡投。圆音通十域，至德仰千秋。洞水天潢浚，宗风地轴留。一麟孤玉角，四海集金彪。慧刃回烟水，神针贯斗牛。选官江右近，游岳尚平羞。圣谛凋人爵，嚣尘惜马头。阅人悬至鉴，据座得真吼。性相融相摄，行藏自可求。坐深喧斗蚁，机阔觉鸣鸠。逗月苔烟少，藏莺雪树稠。沿流抛楚玉，砻石转吴钩。雷震山常响，花明笔尽收。急湍抽蚌腹，杰石驾龙楼。道泰浇风隐，岩高瑞气浮。绛霞腾翡翠，白麈傲王侯。初地称韶石，重来即邓州。凤林存眼目，狐径铲戈矛。力劲回澜柱，风严狎水鸥。入城卑俗降，及室弛心偷。白石饶清露，彤云护绿筹。松枝生珀软，柏叶应机抽。凭槛知无际，扶筇岂有侔。灵峰犹隐隐，贝叶自飕飕。侧仰孚慈力，群趋庆鹤俦。披珠惭异掌，饮乳咽乾喉。一偈称难尽，三回匝未休。梅花呈曙色，此意独悠悠。
戊申夏日喜张百庵中秘过访却赠即送还朝
作者：释今无
朝代：清

八桂皇华使，仙帆泛五羊。星光还远近，逸气正苍茫。琢句江山古，寻幽花雨香。元来屋里客，麈尾好商量。绿发剑光寒，青云识俊官。笔花江梦醒，诗帙陆装宽。阅世已无语，因君忽破垣。此中还会得，鹤盖即蒲团。禅心尤自旷，不在比邻间。一棹珠江远，三秋蓟雪还。月篷推自看，云路悟应閒。劫外能相忆，依稀鹫岭山。
戊申夏日喜张百庵中秘过访却赠即送还朝·其一
作者：释今无
朝代：清
体裁：五言律诗

八桂皇华使，仙帆泛五羊。星光还远近，逸气正苍茫。琢句江山古，寻幽花雨香。元来屋里客，麈尾好商量。
戊申夏日喜张百庵中秘过访却赠即送还朝·其三
作者：释今无
朝代：清
体裁：五言律诗

禅心尤自旷，不在比邻间。一棹珠江远，三秋蓟雪还。月篷推自看，云路悟应閒。劫外能相忆，依稀鹫岭山。
戊申夏日喜张百庵中秘过访却赠即送还朝·其二
作者：释今无
朝代：清
体裁：五言律诗

绿发剑光寒，青云识俊官。笔花江梦醒，诗帙陆装宽。阅世已无语，因君忽破垣。此中还会得，鹤盖即蒲团。
戏成寄记汝
作者：释今无
朝代：清
体裁：七言律诗

玉兰花落满溪桥，已住高峰见雪消。破院自忙供补葺，好诗未暇静歌谣。田因入夏烧灰种，人为思乡说理调。莫上芙蓉峰上望，岭南端的是迢迢。
戏赠掌鞭
作者：释今无
朝代：清
体裁：七言律诗

披羊裹脚养驴骡，不用挥鞭只用呵。阿母垆头投意熟，王孙腰内取钱多。陆龙早困耽名客，雪地长为安乐窝。闻道神凝在姑射，若经风雨不如他。
托钵佛山
作者：释今无
朝代：清

僧贫思仗钵，歛虑向人间。窄路人争过，嚣声我独閒。袖藏曾熟面，门掩尽愁颜。舍卫城当日，如何便返山。一臂酸成毒，双胫涷欲枯。市言多戏谑，僧笑讲锱铢。头碎金鸡爪，鞋沾铁镬镆。密云偏见雨，众口竟难糊。
托钵佛山·其一
作者：释今无
朝代：清
体裁：五言律诗

僧贫思仗钵，歛虑向人间。窄路人争过，嚣声我独閒。袖藏曾熟面，门掩尽愁颜。舍卫城当日，如何便返山。
托钵佛山·其二
作者：释今无
朝代：清
体裁：五言律诗

一臂酸成毒，双胫涷欲枯。市言多戏谑，僧笑讲锱铢。头碎金鸡爪，鞋沾铁镬镆。密云偏见雨，众口竟难糊。
扫先师翁塔大雨赋此
作者：释今无
朝代：清
体裁：五言律诗

四百峰中雨，倾盘聚此峰。眉分双涧瀑，雷起隔溪龙。土嫩难禁水，心悲易怯风。晴阴付天地，随处见吾翁。
拜三忠祠
作者：释今无
朝代：清
体裁：七言律诗

穷厓极海拜名祠，万古山河又一时。波浪独深臣子泪，死生惟有老僧知。鱼龙国冷人如梦，乌鹊枝危月亦悲。最是不堪投吊草，乾坤若个哭男儿。
持福堂成移植刺桐树
作者：释今无
朝代：清

刺桐移种福堂前，柔干融融带海烟。布叶未能遮晓日，开花先爱起枯禅。土痕蚀退根初定，雨气侵多色更鲜。留得故人遗意在，婆娑吟弄自年年。五丝续命觉难牢，种树先寻丈二高。旋有烟云归户牖，即供吟笑助蓬蒿。花开映彻千层锦，风摵喧成八月涛。髣髴峄山分异种，淹留名久入词骚。拱把而今正可怜，栽培爱尔大庭前。从来有相标无相，此意依然又惘然。海上云霞吹雨气，林间星斗照诗篇。春深叶密须防护，莫使凄凉叫杜鹃。中丞道味实纯和，执卷微言析更多。未捷戎衣歌薤露，空留山月照藤萝。庭森独树难寻梦，天丧斯人可奈何。转盻浮生吾亦幻，口碑从此寄岩阿。燕山尚有结茅茨，数载交情一梦辞。未丧此心君正活，难忘旧日我长悲。寒风有意吹松柏，墓草无情爱别离。似种冬青遗恨在，刺桐高发向南枝。万里烽烟白下归，抚棺空自湿征衣。重言共过梅花岭，伤逝同嗟弹子矶。幸有一龛分佛火，定知遗恨在金微。箕星骑得光芒甚，照树年年到十围。
持福堂成移植刺桐树·其一
作者：释今无
朝代：清
体裁：七言律诗

刺桐移种福堂前，柔干融融带海烟。布叶未能遮晓日，开花先爱起枯禅。土痕蚀退根初定，雨气侵多色更鲜。留得故人遗意在，婆娑吟弄自年年。
持福堂成移植刺桐树·其三
作者：释今无
朝代：清
体裁：七言律诗

拱把而今正可怜，栽培爱尔大庭前。从来有相标无相，此意依然又惘然。海上云霞吹雨气，林间星斗照诗篇。春深叶密须防护，莫使凄凉叫杜鹃。
持福堂成移植刺桐树·其二
作者：释今无
朝代：清
体裁：七言律诗

五丝续命觉难牢，种树先寻丈二高。旋有烟云归户牖，即供吟笑助蓬蒿。花开映彻千层锦，风摵喧成八月涛。髣髴峄山分异种，淹留名久入词骚。
持福堂成移植刺桐树·其五
作者：释今无
朝代：清
体裁：七言律诗

燕山尚有结茅茨，数载交情一梦辞。未丧此心君正活，难忘旧日我长悲。寒风有意吹松柏，墓草无情爱别离。似种冬青遗恨在，刺桐高发向南枝。
持福堂成移植刺桐树·其六
作者：释今无
朝代：清
体裁：七言律诗

万里烽烟白下归，抚棺空自湿征衣。重言共过梅花岭，伤逝同嗟弹子矶。幸有一龛分佛火，定知遗恨在金微。箕星骑得光芒甚，照树年年到十围。
持福堂成移植刺桐树·其四
作者：释今无
朝代：清
体裁：七言律诗

中丞道味实纯和，执卷微言析更多。未捷戎衣歌薤露，空留山月照藤萝。庭森独树难寻梦，天丧斯人可奈何。转盻浮生吾亦幻，口碑从此寄岩阿。
挂榜山
作者：释今无
朝代：清

久薄功名世，频过挂榜山。谋身千虑少，息念一生閒。草木居原好，荣华事可删。纵摅王佐略，岂救鬓毛斑。未须誇小草，谷口有真人。月照三台丽，花明五岳春。台莱诗可诵，龙虎气犹新。谁共芒鞋上，低看万汇尘。
挂榜山·其一
作者：释今无
朝代：清
体裁：五言律诗

久薄功名世，频过挂榜山。谋身千虑少，息念一生閒。草木居原好，荣华事可删。纵摅王佐略，岂救鬓毛斑。
挂榜山·其二
作者：释今无
朝代：清
体裁：五言律诗

未须誇小草，谷口有真人。月照三台丽，花明五岳春。台莱诗可诵，龙虎气犹新。谁共芒鞋上，低看万汇尘。
探梅夏园
作者：释今无
朝代：清

殷勤觅得此林中，玉蕊粘人落不穷。树底漫行窥晓日，山头独坐爱微风。孤烟直起前村火，群鹤斜飞极浦空。何日谢人无一事，尽将身世付洪濛。晴光十里照平原，铁干冰姿盛此村。高士着衫归雪屋，老僧乞食到蓬门。难将盛事追吴越，但了閒情见鹤猿。谷口有人窥得我，此心如水已无言。
探梅夏园·其一
作者：释今无
朝代：清
体裁：七言律诗

殷勤觅得此林中，玉蕊粘人落不穷。树底漫行窥晓日，山头独坐爱微风。孤烟直起前村火，群鹤斜飞极浦空。何日谢人无一事，尽将身世付洪濛。
探梅夏园·其二
作者：释今无
朝代：清
体裁：七言律诗

晴光十里照平原，铁干冰姿盛此村。高士着衫归雪屋，老僧乞食到蓬门。难将盛事追吴越，但了閒情见鹤猿。谷口有人窥得我，此心如水已无言。
敬人六十又一
作者：释今无
朝代：清
体裁：五言律诗

亦得孤松意，云根瘦削成。尽心供佛事，百忍见生平。理衲存清夜，呈材遣墨卿。高凉当日役，予亦动予情。
文人赓人卿人三昆玉赴秋闱赓人先捷二公南归此赠
作者：释今无
朝代：清
体裁：七言律诗

白眉已见号贤良，兄弟双难孰可当。先喜家声高建水，旋嗟逸足失孙阳。极明霜月悬愁乐，如许归途有短长。好悟木樨真实义，重来赠汝一枝香。
旅舟遇人之京
作者：释今无
朝代：清
体裁：五言律诗

分符南海客，走马蓟门天。穗石别多日，韶阳同泊船。旧名遗爱在，新月大荒圆。更得朝衣著，何年再问禅。
无终山下作
作者：释今无
朝代：清
体裁：古风

种玉先贤地，驱云过客情。霞光隐高木，碛路射寒星。马出高天阔，鸿归汉塞冥。何由投绝壑，回望见龙庭。
无题
作者：释今无
朝代：清
体裁：五言律诗

每到无言处，频行望九霄。中郎不可见，残爨自应烧。短褐欲成癖，萤光似见招。秋风一夕乱，寒气满山腰。
时十月十四日作本师诞日也
作者：释今无
朝代：清

石梁不可见，夜梦独迢迢。山好连三楚，云寒尚六朝。师年愁里过，客泪海中摇。浅薄供驰逐，那堪慰寂寥。旸谷一帆去，天波万里迷。生如投马颊，死亦忆鸾溪。气逼星辰大，寒令日月低。行吟俱惨澹，无事不悽悽。已见浮沉易，谁怜顾复难。龙鳞风自急，精卫血无乾。斜日含云暗，残霞染浪丹。莫惊蛟兕起，天地不禁寒。
时十月十四日作本师诞日也·其一
作者：释今无
朝代：清
体裁：五言律诗

石梁不可见，夜梦独迢迢。山好连三楚，云寒尚六朝。师年愁里过，客泪海中摇。浅薄供驰逐，那堪慰寂寥。
时十月十四日作本师诞日也·其三
作者：释今无
朝代：清
体裁：五言律诗

已见浮沉易，谁怜顾复难。龙鳞风自急，精卫血无乾。斜日含云暗，残霞染浪丹。莫惊蛟兕起，天地不禁寒。
时十月十四日作本师诞日也·其二
作者：释今无
朝代：清
体裁：五言律诗

旸谷一帆去，天波万里迷。生如投马颊，死亦忆鸾溪。气逼星辰大，寒令日月低。行吟俱惨澹，无事不悽悽。
时得本师和尚归粤信
作者：释今无
朝代：清

忽闻匡岳信，并起玉关愁。华表方迷鹤，鄱阳已泛舟。关山无近梦，江汉有新秋。一望西山色，萧条映御沟。几遇终南客，期餐地胏云。薜萝心自苦，湖海恨难云。枯冢别已久，维桑信不闻。一归乾泪血，即与世相分。
时得本师和尚归粤信·其一
作者：释今无
朝代：清
体裁：五言律诗

忽闻匡岳信，并起玉关愁。华表方迷鹤，鄱阳已泛舟。关山无近梦，江汉有新秋。一望西山色，萧条映御沟。
时得本师和尚归粤信·其二
作者：释今无
朝代：清
体裁：五言律诗

几遇终南客，期餐地胏云。薜萝心自苦，湖海恨难云。枯冢别已久，维桑信不闻。一归乾泪血，即与世相分。
春日
作者：释今无
朝代：清
体裁：七言律诗

庾关几度躝旌旗，驿使萧条去马迟。入梦故人惊夜枕，乞油双衲阻归期。海螺雉堞催烽火，香草郊原长乱离。藿食自无廊庙意，不知衰病欲何之。
春晴郊行
作者：释今无
朝代：清

暝烟初破日，宿涨未归河。花积重岩重，人閒春事多。鸠呼声尚湿，市远路应讹。浩叹催双鬓，临流照逝波。久雨晴初好，行吟野望宽。已知珠海阔，尚觉石门寒。苍翠春中变，巑岏濯后看。兴来无杖履，随意共盘桓。
春晴郊行·其一
作者：释今无
朝代：清
体裁：五言律诗

暝烟初破日，宿涨未归河。花积重岩重，人閒春事多。鸠呼声尚湿，市远路应讹。浩叹催双鬓，临流照逝波。
春晴郊行·其二
作者：释今无
朝代：清
体裁：五言律诗

久雨晴初好，行吟野望宽。已知珠海阔，尚觉石门寒。苍翠春中变，巑岏濯后看。兴来无杖履，随意共盘桓。
春风
作者：释今无
朝代：清

郊外閒田十亩宽，竹窗孤坐到更阑。长鸣檐马听无倦，乍过山花不耐看。浊酒客添烦思满，幽香僧爱石楼寒。微微几阵黄梅雨，随意莓苔上石坛。月明小立爱纷披，数九初停境物移。雁翅暖归过岭候，炉烟断见入帘时。梅花落地飘还起，凤尾捎云薄易知。欲煮一瓯春露茗，将铛悬向白莲池。
春风·其一
作者：释今无
朝代：清
体裁：七言律诗

郊外閒田十亩宽，竹窗孤坐到更阑。长鸣檐马听无倦，乍过山花不耐看。浊酒客添烦思满，幽香僧爱石楼寒。微微几阵黄梅雨，随意莓苔上石坛。
春风·其二
作者：释今无
朝代：清
体裁：七言律诗

月明小立爱纷披，数九初停境物移。雁翅暖归过岭候，炉烟断见入帘时。梅花落地飘还起，凤尾捎云薄易知。欲煮一瓯春露茗，将铛悬向白莲池。
晓发
作者：释今无
朝代：清
体裁：五言律诗

晓发向通津，车声聒耳新。蛮烟千里道，竹笠一閒身。椰酒山家店，槟榔木客唇。更逢赤眼叟，疑是泣珠人。
晓发杨村
作者：释今无
朝代：清
体裁：五言律诗

晓月到垂地，残星入半江。涧云当路白，柳叶向人黄。豫水三千远，关门十日长。到时鸿过尽，沙气拥斜阳。
晓发牛庄
作者：释今无
朝代：清
体裁：五言律诗

发棹辞寒碛，扬舲起楫师。不关行处苦，仍是别时悲。落月孤星伴，浮生万事危。明朝出海望，应见黑云低。
晓发露台
作者：释今无
朝代：清
体裁：五言律诗

星没晓鸡号，夙驾上蓬蒿。岁月关河晚，风尘形影高。戍荒迷苦雾，魂冷想绨袍。人世须行乐，予生自可劳。
晤连山令张羽皇率赠
作者：释今无
朝代：清

三年别我为官好，一度相寻春正深。乱后哀鸿方始集，对君真有太平心。连山万仞石嵯峨，作宰还如作客过。旧日布袍犹自着，晴岚湿气较谁多。
晤连山令张羽皇率赠·其一
作者：释今无
朝代：清
体裁：七言绝句

三年别我为官好，一度相寻春正深。乱后哀鸿方始集，对君真有太平心。
晤连山令张羽皇率赠·其二
作者：释今无
朝代：清
体裁：七言绝句

连山万仞石嵯峨，作宰还如作客过。旧日布袍犹自着，晴岚湿气较谁多。
有送黑白鹇予号之日黑忙
作者：释今无
朝代：清
体裁：七言律诗

金毛孔雀锦毛狮，总不如他岂是奇。十上衣裳看已敝，一腔心事倩谁知。餐沙尚省香台米，入树嫌伤映月枝。好待十年无事际，花间看尔日斜时。
望五老峰残雪
作者：释今无
朝代：清
体裁：五言律诗

竟无看雪意，不奈倚楼心。草木于人贱，烟霞入眼深。到天寒愈阔，出谷势将沉。更爱消融尽，苍苍露几岑。
望野
作者：释今无
朝代：清
体裁：五言律诗

未可询行役，言寻好翠微。水添江路直，帆侧峡风归。残月波翻碎，閒鸥春浴肥。时时惭物外，何日坐忘机。
朝入清远峡
作者：释今无
朝代：清
体裁：五言律诗

翻江朝日丽，迎水峡船摇。草露茸茸滴，飞云淰淰飘。事閒人意好，春急鸟声娇。中岁从兹过，年年换寂寥。
木棉
作者：释今无
朝代：清
体裁：七言律诗

烘云染日射珊瑚，十丈戎戎兴未孤。银海赤虹飞独健，玉兰碧叶妥还粗。莺分细语催开急，鹤踏花头倩翼扶。闺阁閒情删已尽，风流应合在蓬壶。
本师天老人入丹霞寄示一律依韵恭答二章
作者：释今无
朝代：清

未得随师集雁班，喜闻安乐住青山。白云万里归平陆，紫气千层护上关。匹练且扶悬磴直，一身敢爱避人间。明年一幅镰刀颂，持献峰头慰道颜。登临旷见御仙班，亲到方知大好山。枚乘笔头劳七发，南公脚下起三关。吟诗僧听泉岩响，阅世人谁几日閒。顽子尘劳师莫念，自将白发护颓颜。
本师天老人入丹霞寄示一律依韵恭答二章·其一
作者：释今无
朝代：清
体裁：七言律诗

未得随师集雁班，喜闻安乐住青山。白云万里归平陆，紫气千层护上关。匹练且扶悬磴直，一身敢爱避人间。明年一幅镰刀颂，持献峰头慰道颜。
本师天老人入丹霞寄示一律依韵恭答二章·其二
作者：释今无
朝代：清
体裁：七言律诗

登临旷见御仙班，亲到方知大好山。枚乘笔头劳七发，南公脚下起三关。吟诗僧听泉岩响，阅世人谁几日閒。顽子尘劳师莫念，自将白发护颓颜。
本师诞日
作者：释今无
朝代：清
体裁：五言律诗

师定念游子，遥知父母心。望云天际远，曝日石门深。香影浮阶砌，猿声彻野林。无穷长跪祝，惟有此微忱。
朱孔晖澹归俗婿也来自武林时澹归与予度夏海幢孔晖因从予品戒于其归送诗三章
作者：释今无
朝代：清

廿年怀骨肉，万里向江湖。空有金人梦，全成铁佛图。家园沈定水，眷属隐衣珠。但立门人后，西风绕碧梧。俗缘忽已断，亲入丈人峰。话堕疏林月，情消午夜钟。秋波归路阔，别思客心重。谁识团圞意，庞家尚觉浓。爱我求摩顶，忻君亦似僧。流云方有岫，出世岂无能。散鬓随愁转，秋虫入夜增。莫将乡井思，数对客船灯。
朱孔晖澹归俗婿也来自武林时澹归与予度夏海幢孔晖因从予品戒于其归送诗三章·其一
作者：释今无
朝代：清
体裁：五言律诗

廿年怀骨肉，万里向江湖。空有金人梦，全成铁佛图。家园沈定水，眷属隐衣珠。但立门人后，西风绕碧梧。
朱孔晖澹归俗婿也来自武林时澹归与予度夏海幢孔晖因从予品戒于其归送诗三章·其三
作者：释今无
朝代：清
体裁：五言律诗

爱我求摩顶，忻君亦似僧。流云方有岫，出世岂无能。散鬓随愁转，秋虫入夜增。莫将乡井思，数对客船灯。
朱孔晖澹归俗婿也来自武林时澹归与予度夏海幢孔晖因从予品戒于其归送诗三章·其二
作者：释今无
朝代：清
体裁：五言律诗

俗缘忽已断，亲入丈人峰。话堕疏林月，情消午夜钟。秋波归路阔，别思客心重。谁识团圞意，庞家尚觉浓。
李母太夫人寿词三十韵
作者：释今无
朝代：清
体裁：五言排律

象阙金台际，瑶池紫气中。百年开盛业，一代产豪雄。鹤发游湟水，龙门揖巨公。得闻祥瑞略，喜载碧丝筒。孟母何多让，陶门事即同。鸡声方啧啧，春日正融融。世职金堂峻，朝天玉佩丰。武貔霜戟冷，文德紫貂崇。日月山河迥，风沙朔漠通。艰难臣节在，珍重阮途穷。箕尾骑能上，龙髯挽易工。菱花鸾影瘦，噩梦燕巢空。举案人何在，提孤手未慵。茹荼心独苦，磨玉意难蒙。四翮双雏奋，孤旌两叔巃。严师虚位久，慈母断机功。银印闽山白，斑衣庾岭红。半生松柏操，万里水云朦。道合湟民戴，恩知母训隆。德濡方缓缓，智略定悤悤。乙丙烽烟扰，城楼雾露笼。三光难变色，一郡足持戎。子母蚨飞外，安危泪独浓。掌中看爱子，气直跨飞虹。已见投醪饮，还闻杕杜风。恰当称上寿，允矣协丝桐。五福看成六，诸孙抚更丛。紫榴开午月，雪地数归鸿。石脑来蓬岛，金丹出绛宫。云璈声自远，欢喜绕帘栊。
李鍊师伏妖歌
作者：释今无
朝代：清
体裁：古风

鍊师来自南岳山，秘携符术潜人间。罗浮亦住冲虚观，腹饥分食葛洪丹。妖狐白昼敢欺人，娥眉十八娇青春。金线压成双凤袄，寸弓凌绝波心尘。云鬟五六随侍奉，浓情皓腕芳魂动。年少邀欢乐事饶，巨罗金错勤相送。延得鍊师归宝阁，将到未到狐氛落。狐愁漫倚天师符，欢情恍惚难如昨。鍊师既到只寻常，无剑无印无旌幢。井渫寒分一茗具，博山閒插半条香。案头拾得包药纸，随拨尘埃随动指。香烟爇纸吹巽风，须臾力士几惊死。力士身长下九天，十分壮勇驱云烟。手提玉女宫妆乱，摧抑掷向鍊师前。翻身跃冶似无事，旁观十目皆洞然。鍊师呼狐狐起立，漫言用慰如饮泣。年少还贪旧日欢，横波送语声尤急。又问云鬟已何之，答言动止皆相随。来时不肯轻抛弃，腹中与处如囊锥。鍊师摇手语皆止，狐向鍊师脱生死。鍊师微笑垂衣袖，敏捷一入如苍鼠。鍊师捉袖更书符，形声俱灭归虚无。寒风四壁乍消落，光明依旧照屋庐。复就宾阶恣语笑，主人欲谢防语粗。嗟吁安得尽剪雷州葛，裁成衣袖遮天阔。鍊师为我袖人妖，大地共睹升平乐。
杨翰馨秋捷
作者：释今无
朝代：清
体裁：七言律诗

而兄新说闽中法，季弟能探己酉秋。选佛选官双足举，好头好尾一齐收。云从地上乘风起，月在天衢作势流。珍重境缘深道力，莫教心水有浮沤。
林太君节烈诗
作者：释今无
朝代：清
体裁：五言律诗

贤母何曾死，馨香百代存。诗书无内外，烈节有儿孙。举案人何往，旌闾事更尊。予从青史后，欲吊愧无言。
枯吟以百韵见投答此短章
作者：释今无
朝代：清
体裁：七言律诗

跋涉春山不易行，慈严咫尺碧云声。韵投百字天孙锦，气落千峰雁翅城。通札未曾三易席，无禅真愧此时名。肝肠君亦焚如火，话彻寒更见此情。
枯吟慈修两公从丹霞奉老人命至海幢强予开法却赠
作者：释今无
朝代：清
体裁：七言律诗

丹霞禅客即双星，微雨春帆岸草青。推毂可知恩似海，扪心无那冷成冰。晴鸠唤树云犹墨，寒月惊弦魄未盈。向说此宗无语句，不教钟鼓动长汀。
梁孝廉敦五公车北上辱书见辞诗以送之
作者：释今无
朝代：清

对月高怀策，开缄念远行。征裘万里色，岭树九秋声。綵笔丰城气，虬珠合浦明。知君鹏举志，原不为时名。君家旧簪笏，似舅岂云虚。事业旧麟阁，文章新石渠。芦沟匹马外，御苑惠风纡。遥忆飞花处，何人念倚闾。
梁孝廉敦五公车北上辱书见辞诗以送之·其一
作者：释今无
朝代：清
体裁：五言律诗

对月高怀策，开缄念远行。征裘万里色，岭树九秋声。綵笔丰城气，虬珠合浦明。知君鹏举志，原不为时名。
梁孝廉敦五公车北上辱书见辞诗以送之·其二
作者：释今无
朝代：清
体裁：五言律诗

君家旧簪笏，似舅岂云虚。事业旧麟阁，文章新石渠。芦沟匹马外，御苑惠风纡。遥忆飞花处，何人念倚闾。
梁孝廉画石教授寿康
作者：释今无
朝代：清
体裁：五言律诗

上书裘尚黑，作宦帐先红。道德传前辈，文章教巨工。山寒官路阔，心静玉堂空。老我相期意，依依在此中。
梁海文初度
作者：释今无
朝代：清
体裁：五言律诗

世路看如此，期君语意长。佛心敦大业，人行薄文章。水石存孤骨，参苓验圣方。芳晨敷讲罢，馀坐对松篁。
梁赓人秋捷
作者：释今无
朝代：清
体裁：七言律诗

秋风羽翰识南图，独化沧溟道未孤。一代文能凌白雪，三州人羡得骊珠。笑拈綵笔飞金屑，静指冰轮对玉壶。况是少年多逸兴，明春花影满皇都。
梅影
作者：释今无
朝代：清
体裁：七言律诗

每因月色见横斜，恍似林逋卧隔纱。云去云来枝自湿，花多花少韵原赊。百龄节序劳风雨，片刻阴晴即岁华。翘首罗浮千万树，村头应更影交加。
梅花
作者：释今无
朝代：清
体裁：七言律诗

已将心事养虚灵，路入村头步自轻。一段孤芳先我有，千枝疏瘦对人清。天低碧汉堆银砌，地捲寒潮镇玉屏。似卧大荒明月下，梦回铁笛悄无声。
梅花
作者：释今无
朝代：清

横斜雪里映蓬门，独立微吟不是村。月照高枝云有影，风吹香瓣地无痕。更深寒剧人先瘦，群卉摧残此独尊。最好莫从芳树觅，眼前红紫见犹存。碧叶辞枝月满梢，十分寒色在西郊。目穷寥廓无人到，影隔空濛有鹤巢。懒向丹峰消白日，閒随雪路踏黄茅。此情尚未消磨尽，千古尘埃足解嘲。
梅花·其一
作者：释今无
朝代：清
体裁：七言律诗

横斜雪里映蓬门，独立微吟不是村。月照高枝云有影，风吹香瓣地无痕。更深寒剧人先瘦，群卉摧残此独尊。最好莫从芳树觅，眼前红紫见犹存。
梅花·其二
作者：释今无
朝代：清
体裁：七言律诗

碧叶辞枝月满梢，十分寒色在西郊。目穷寥廓无人到，影隔空濛有鹤巢。懒向丹峰消白日，閒随雪路踏黄茅。此情尚未消磨尽，千古尘埃足解嘲。
楞伽晓月
作者：释今无
朝代：清
体裁：七言律诗

难平牛斗雁回翔，峡入楞伽月未央。侧闪云根沙印玉，斜开珠浦地成璜。高分诡异悬罗绮，细染玄黄是雪霜。漫说白盐青不极，探奇真已失瞿塘。
楼阁篇为彭明府退庵寿
作者：释今无
朝代：清
体裁：古风

有大丈夫古之哲，丰姿明敏神欢悦。声价人天号大慈，百福归之如聚月。现为楼阁高七层，窗牖栏楯悬奇缯。赤珠璎珞宝网垂，金铎迎风声泠泠。此阁凡庸不能见，实相求之如掣电。白凤至今不可巢，沉香结束何足羡。我观智海软琉璃，无有远迩及崇卑。上下千年一瞬间，寒云自走孤月閒。妙得此意凌万物，坐令仁寿当自还。阎浮界内无此阁，即令有之亦糟粕。道力业力等齐观，檐风吼月恣行乐。番禺邑侯彭大士，醇粹天资白玉美。光芒焜耀四边驰，一粒摩尼旋众水。峨嵋峰上钟灵秀，巍巍慧业善财后。不参烟水亦南来，斗大铜符深系肘。平生学术见驱鸡，百里宣风今卓茂。治中有山名雷峰，长松大竹颇灵透。拟为此阁架虬蜺，烟走星飞生渗漏。问政时临阁上行，绣栌朱柱何曾有。伫立逦迤绿水溅，还如弹指未开前。大士忽然一弹指，重重楹槛敞高轩。阁门开处莲花白，服之能住百千劫。我作此篇以寿君，文殊狮子翻身踯。
榴花歌赠王九如
作者：释今无
朝代：清
体裁：古风

君不见竹林之下高韵长，高阳徒侣当年亦复气锵锵。更有庐山谷，醉石之上陶元亮。偃蹇肮脏并閒雅，胸中笔底汪汪乎不可一世而跌宕。岭南鼻饮有古风榴花香，况乃产乎王生之故乡。醁酃虽美不足尝，不足尝乡中之物浇中肠。锦心绣口成文章，眼底青云看可上。手中綵笔人莫当，吾将欲与王生招隐泉，三生石上恣商量。使汝一杯兮，乃知乎向者八人之膏肓。
次方誉子韵
作者：释今无
朝代：清
体裁：七言律诗

材华荷笔入文昌，翰苑君家是栋梁。联璧慰予频见玉，谈樨期汝独闻香。还家客梦悬羊石，过岭梅花覆竹箱。万里远游拓心境，始知身世重空王。
次韵答周鹤田
作者：释今无
朝代：清

珠海霜飘叶未红，柴门揖客得高风。早传封事神州内，竟接鸿词白雪中。笑语性应归上乘，须眉气自可凌空。他年九带台边月，千载香花愿与同。书归金马道仍西，弃却银鱼世罕齐。镇海珠谁徒手得，摩天鹤不共鸡栖。摧残智勇留盘谷，开拓心胸选钓溪。莫遣秋霜攻玉质，莲华相待踏琉璃。
次韵答周鹤田·其一
作者：释今无
朝代：清
体裁：七言律诗

珠海霜飘叶未红，柴门揖客得高风。早传封事神州内，竟接鸿词白雪中。笑语性应归上乘，须眉气自可凌空。他年九带台边月，千载香花愿与同。
次韵答周鹤田·其二
作者：释今无
朝代：清
体裁：七言律诗

书归金马道仍西，弃却银鱼世罕齐。镇海珠谁徒手得，摩天鹤不共鸡栖。摧残智勇留盘谷，开拓心胸选钓溪。莫遣秋霜攻玉质，莲华相待踏琉璃。
次韵答孔弼生孝廉
作者：释今无
朝代：清
体裁：七言律诗

龙泉一振已称奇，百二山河气便衰。欲集心斋捐俗听，频招鸾影插梧枝。村头水满浮新月，树下风甜起逸思。料理暮年须却埽，莫教世上易相疑。
次韵答沈融谷
作者：释今无
朝代：清

一见欣君慧业深，蛩然慰我在长林。百年天地春风老，几日韶华雪鬓侵。蝴蝶梦来看逝水，莲花悟后识秋阴。分明宝髻云中近，遮莫腾腾自古今。语罢如经雪里行，相期先有道人情。圆伊自可成三点，烟水无劳越百城。圭组不忻身外重，嵩华自入眼尘轻。郊居已是君能赋，犹恨前人有此名。花气阴阴午磬传，拖鞋结得虎溪缘。弟兄爱我遗良友，水石怀人对晚烟。此去岭头成往事，望来雁足在何年。殷勤写得无生偈，宝鉴为君日夜悬。
次韵答沈融谷·其一
作者：释今无
朝代：清
体裁：七言律诗

一见欣君慧业深，蛩然慰我在长林。百年天地春风老，几日韶华雪鬓侵。蝴蝶梦来看逝水，莲花悟后识秋阴。分明宝髻云中近，遮莫腾腾自古今。
次韵答沈融谷·其三
作者：释今无
朝代：清
体裁：七言律诗

花气阴阴午磬传，拖鞋结得虎溪缘。弟兄爱我遗良友，水石怀人对晚烟。此去岭头成往事，望来雁足在何年。殷勤写得无生偈，宝鉴为君日夜悬。
次韵答沈融谷·其二
作者：释今无
朝代：清
体裁：七言律诗

语罢如经雪里行，相期先有道人情。圆伊自可成三点，烟水无劳越百城。圭组不忻身外重，嵩华自入眼尘轻。郊居已是君能赋，犹恨前人有此名。
次韵酬刘侍御峡石
作者：释今无
朝代：清
体裁：七言律诗

香花重结若为凭，一笑西江万派澄。玉带可能留学士，瑶篇先已起閒僧。迎风宝铎高三步，照字摩尼透一层。尘刹悲欢君自得，长沙宣室果何曾。
欢喜歌
作者：释今无
朝代：清
体裁：古风

初秋日既望，度腊得欢喜。年年此日欢喜同，今年欢喜那堪比。喜事看来信逾奇，喜声直透昆崙嵋。长虬啸海海水震，天吴失势冯夷痴。君不见匡庐之巅金轮峰，万山玉绕紫芙蓉。玻璃瓶耀金刚粒，五色烂绚光玲珑。当年双树日轮入，四天飞铁狞龙泣。宝山之赩有遗骸，遂令季叶声光及。西竺异人敦遗化，抱瓶煮铁翔云立。大宋咸平分者谁，一瓶移镇山之北。石梁疑是鬼神琢，两山巀嵲如玉削。礧岢之气看本雄，矫龙欲去还能约。代深圮灭神物藏，百灵呵护何可当。丰城之剑昔在地，牛斗之上冲精光。何况至尊无喻比，黄河见底圣人起。壮穆墙边昱昱光，南归百粤祥云紫。报我欢声唐孝廉，凤笙龙笛那能似。君不见武陵飘水桃叶流，挂瓢洗耳徒咿咻。此辈安能有至乐，不达斯理真浮沤。又不见人间万事自凋残，堪嗟勒石燕然山。楼高偏可坠玉女，秦皇走杀无金丹。邓通铸山倏忽耳，金张赫奕何等閒。我欲人间效兴福，八宝庄严光夺目。譬如冥晦烧绛灯，衣珠三薰又三沐。献沙昔日金轮王，四天分塔黄金光。隋文置掌不能数，三十六州皆播扬。芳尘在眼声在耳，手沾圣泽心茫茫。安得昆吾铜蓝田玉，八棱架空驱鬼斸。檐楹星月绕还低，远近烟霞生亦俗。十六周尺十尺围，盘狮走豸麒麟嘶。中间至人如宝月，黄金炜炜流光辉。十三层级表至德，四边力士相持维。宝阶六道雪山来，镂冰镌月丝文开。绣栌朱柱迎风铎，交罗宝网悬高台。菰芦弟子有宿根，正当欢喜来相亲。金针乍落水纹合，马牙未爇先氤氲。点头微笑为办此，恰如食器出千群。入怀之鸠化异宝，卜式输边计不早。慧远莲台十八贤，旷达如君何处讨。维摩手疾香饭煖，马驹脚硬神州软。旋开慧剑割浮云，大地嶙峋成琰琬。三禅之乐风可吹，苏门振响声悲悽，我所喜兮凌紫霓。
欲为海幢化四金刚
作者：释今无
朝代：清

愿乞金刚四座高，长年一册压方袍。问人每爽朱提约，在我殊怜白首劳。念佛有时行玉兔，抡材真欲踞金鳌。神宗旧事偏能忆，閒共诸僧说海涛。名蓝日日见芳晨，嘉树同君岁岁春。云水此时方减劫，江山何处觅斯人。不知参术神尤壮，别却儿孙道自亲。因惜衰宗无力振，吾年四十困风尘。
欲为海幢化四金刚·其一
作者：释今无
朝代：清
体裁：七言律诗

愿乞金刚四座高，长年一册压方袍。问人每爽朱提约，在我殊怜白首劳。念佛有时行玉兔，抡材真欲踞金鳌。神宗旧事偏能忆，閒共诸僧说海涛。
欲为海幢化四金刚·其二
作者：释今无
朝代：清
体裁：七言律诗

名蓝日日见芳晨，嘉树同君岁岁春。云水此时方减劫，江山何处觅斯人。不知参术神尤壮，别却儿孙道自亲。因惜衰宗无力振，吾年四十困风尘。
步浛洸准提庵
作者：释今无
朝代：清
体裁：七言律诗

疏篁掩映水相连，小步方知兴渺然。盘树月圆齐碧叶，莲塘草长走朝烟。云根尚在思张令，笔势何人假米颠。今夜又从滩里宿，回看还欲酌青泉。
江上孤桨同汝得
作者：释今无
朝代：清
体裁：七言律诗

碧天孤桨暮烟浮，箬帽閒心数浴鸥。仰卧江云疑隔世，独依估客作邻舟。沙堆平起黄金岸，月上斜拖白玉钩。爱似北风吹雨去，万山同汝弄溪流。
江中山影与诸子分赋
作者：释今无
朝代：清
体裁：七言律诗

日落轻帆对岸收，空山到插入寒流。人无冷眼看难见，水有微风影更浮。终古鸿濛忘远近，一般青翠历春秋。蛟龙乘月吹珠起，髣髴身疑在上头。
江夜
作者：释今无
朝代：清

精魄融消月，重冥习夜风。岸林千叶暗，船火五更红。老事思量遍，閒心着意攻。再休言建立，吾亦笑吾空。总是无家客，家居亦野航。江边知月阔，水底见星长。林动疑豺虎，时危问稻粱。岩能孤坐好，贫只百般忙。
江夜·其一
作者：释今无
朝代：清
体裁：五言律诗

精魄融消月，重冥习夜风。岸林千叶暗，船火五更红。老事思量遍，閒心着意攻。再休言建立，吾亦笑吾空。
江夜·其二
作者：释今无
朝代：清
体裁：五言律诗

总是无家客，家居亦野航。江边知月阔，水底见星长。林动疑豺虎，时危问稻粱。岩能孤坐好，贫只百般忙。
江边见梨花一树
作者：释今无
朝代：清
体裁：七言律诗

江头茅屋见霜花，疑鹤疑云影自差。蝶去昨宵春雨急，客来今日暮烟斜。韵从堕月追姑射，香似随船隔绛纱。短笛一声山数点，不胜幽思对虾蟆。
汪汉翀六十适有分罗浮万年松因以寿之缀廿八字
作者：释今无
朝代：清
体裁：七言绝句

久从金粟分文慧，又食莲花住劫长。百尺凌霜君自得，恰应移映玉堂香。
汪汉翀水部晚年举子赋此志赠
作者：释今无
朝代：清
体裁：七言律诗

此道深明岁月长，麒麟掠地见威光。金炉不藉罗浮草，玉树偏生南国香。一枕几回轮吐纳，五羊何必忆家乡。尚平消息凭儿女，葛令当年太着忙。
沈恒文今夏抱病病已将绝承佛口亲宣使之更住世作功德长生白业从此霍然阅三日览揆即叙此奉寿
作者：释今无
朝代：清

客居此土家西方，家信今年到此疆。金色主人亲口说，长居客舍不须忙。麒麟阁上名应旧，佛座金屏又特书。一寺长干光灿烂，蓬莱跨鹤岂能如。
沈恒文今夏抱病病已将绝承佛口亲宣使之更住世作功德长生白业从此霍然阅三日览揆即叙此奉寿·其一
作者：释今无
朝代：清
体裁：七言绝句

客居此土家西方，家信今年到此疆。金色主人亲口说，长居客舍不须忙。
沈恒文今夏抱病病已将绝承佛口亲宣使之更住世作功德长生白业从此霍然阅三日览揆即叙此奉寿·其二
作者：释今无
朝代：清
体裁：七言绝句

麒麟阁上名应旧，佛座金屏又特书。一寺长干光灿烂，蓬莱跨鹤岂能如。
沈融谷从雄州至五羊相见且言归浙送行二章
作者：释今无
朝代：清

恳恻欣相见，慇勤复送归。月寒南粤地，风入富春衣。千嶂窥人寂，双瞳似尔稀。无穷兰蕙草，何处借芳菲。作赋文心好，言诗雅道高。既能惊世眼，尤见恋僧袍。雁语占星斗，鼍行郁海涛。倘能修短札，寄我莫辞劳。
沈融谷从雄州至五羊相见且言归浙送行二章·其一
作者：释今无
朝代：清
体裁：五言律诗

恳恻欣相见，慇勤复送归。月寒南粤地，风入富春衣。千嶂窥人寂，双瞳似尔稀。无穷兰蕙草，何处借芳菲。
沈融谷从雄州至五羊相见且言归浙送行二章·其二
作者：释今无
朝代：清
体裁：五言律诗

作赋文心好，言诗雅道高。既能惊世眼，尤见恋僧袍。雁语占星斗，鼍行郁海涛。倘能修短札，寄我莫辞劳。
沈醝使石友过访
作者：释今无
朝代：清
体裁：七言律诗

不曾叩齿接文公，已透清言宝镜中。玉佩久悬台鼎望，金貂偏惬芰荷风。佛分别业禅尤好，道叹王门瑟未工。卧理淮南人诵屈，他年宣室古今同。
沸水方热锅为宽黔所堕行人泡足戏成
作者：释今无
朝代：清
体裁：五言律诗

我饿方思饭，黔宽忽堕锅。脚能供炮烙，腹极怨蹉跎。国手调金酱，神仙爱玉禾。两般俱未得，失意事原多。
泊大湾
作者：释今无
朝代：清
体裁：七言律诗

又泊斜阳寻野步，榕阴委曲见山钟。僧才种竹归能识，客自看花竟未逢。园好莳荠呈嫩叶，石因移树折尖峰。殷勤小摘青蔬束，尚觉依依意味浓。
泊始兴城下
作者：释今无
朝代：清

维舟当古渡，依荫卧清流。伐木无佳友，抡材结石楼。几年挥汗倦，三伏岂知愁。病骨炎蒸里，乾坤信自浮。却别金陵寺，兰桡亦未停。钵添韶石米，月照始兴城。水过民居折，山围粤国清。夜凉无一事，沙上散閒情。忽与山俱寂，方知役未宁。敷疮消热血，读史敌炎蒸。沙上盟寻鸟，人间乞遇兵。从来湖海志，衰病已无成。事事心皆倦，时时意自伤。有人艰乞食，何客足谋王。蛙井窥天小，鸿云附翼长。吟诗惊草莱，世外任疏狂。岁去浑无似，时閒亦自歌。林间原寂寞，世上有风波。溪浅云归树，星沉月满河。平生胜人处，疏拙掩藤萝。城角传更至，江波送月来。天寒山戴帽，鹤宿脚生苔。澹宕含哺性，蹁跹鼓腹材。谋生冰雪里，依约似寒梅。似类沙鸥迹，偏寻木客言。金盘秤石马，玉斧印杉孙。买竹供编筏，维舟且听猿。半生营一寺，甘苦向谁论。一住芙蓉驿，辛勤越二旬。时过丹荔候，衫渍路头尘。顾我原无似，求人只用真。渔蓑往来处，一路拥丝纶。欲雨江云暗，乘风树影凉。心枯千种事，发变十年霜。短梦无襟蕈，长贫愧稻粱。去年此时节，摇落在他乡。倦来恋枕簟，不觉午时过。力是频年减，心原歇处多。摇帆分日色，微月澹天河。已有诛茅计，秋深定若何。木岭仍韶石，星途转乐昌。笑看一日事，嬴得廿年忙。山挂茶藤白，溪流杉叶黄。云盘七里墺，剑阁斗羊肠。雨过村茅湿，更收宿雾流。迎人当水鹤，失脚幸田畴。山税输油子，方言杂楚讴。疑兵兼畏盗，日午未开楼。
泊始兴城下·其一
作者：释今无
朝代：清
体裁：五言律诗

维舟当古渡，依荫卧清流。伐木无佳友，抡材结石楼。几年挥汗倦，三伏岂知愁。病骨炎蒸里，乾坤信自浮。
泊始兴城下·其七
作者：释今无
朝代：清
体裁：五言律诗

似类沙鸥迹，偏寻木客言。金盘秤石马，玉斧印杉孙。买竹供编筏，维舟且听猿。半生营一寺，甘苦向谁论。
泊始兴城下·其三
作者：释今无
朝代：清
体裁：五言律诗

忽与山俱寂，方知役未宁。敷疮消热血，读史敌炎蒸。沙上盟寻鸟，人间乞遇兵。从来湖海志，衰病已无成。
泊始兴城下·其九
作者：释今无
朝代：清
体裁：五言律诗

欲雨江云暗，乘风树影凉。心枯千种事，发变十年霜。短梦无襟蕈，长贫愧稻粱。去年此时节，摇落在他乡。
泊始兴城下·其二
作者：释今无
朝代：清
体裁：五言律诗

却别金陵寺，兰桡亦未停。钵添韶石米，月照始兴城。水过民居折，山围粤国清。夜凉无一事，沙上散閒情。
泊始兴城下·其五
作者：释今无
朝代：清
体裁：五言律诗

岁去浑无似，时閒亦自歌。林间原寂寞，世上有风波。溪浅云归树，星沉月满河。平生胜人处，疏拙掩藤萝。
泊始兴城下·其八
作者：释今无
朝代：清
体裁：五言律诗

一住芙蓉驿，辛勤越二旬。时过丹荔候，衫渍路头尘。顾我原无似，求人只用真。渔蓑往来处，一路拥丝纶。
泊始兴城下·其六
作者：释今无
朝代：清
体裁：五言律诗

城角传更至，江波送月来。天寒山戴帽，鹤宿脚生苔。澹宕含哺性，蹁跹鼓腹材。谋生冰雪里，依约似寒梅。
泊始兴城下·其十
作者：释今无
朝代：清
体裁：五言律诗

倦来恋枕簟，不觉午时过。力是频年减，心原歇处多。摇帆分日色，微月澹天河。已有诛茅计，秋深定若何。
泊始兴城下·其十一
作者：释今无
朝代：清
体裁：五言律诗

木岭仍韶石，星途转乐昌。笑看一日事，嬴得廿年忙。山挂茶藤白，溪流杉叶黄。云盘七里墺，剑阁斗羊肠。
泊始兴城下·其十二
作者：释今无
朝代：清
体裁：五言律诗

雨过村茅湿，更收宿雾流。迎人当水鹤，失脚幸田畴。山税输油子，方言杂楚讴。疑兵兼畏盗，日午未开楼。
泊始兴城下·其四
作者：释今无
朝代：清
体裁：五言律诗

事事心皆倦，时时意自伤。有人艰乞食，何客足谋王。蛙井窥天小，鸿云附翼长。吟诗惊草莱，世外任疏狂。
泊山东界口
作者：释今无
朝代：清
体裁：五言律诗

多少平生志，天涯一梦穷。雁声悲处起，鹤影望来空。樯挂淮阳月，波生海岱风。忽听乡语转，始忆泊山东。
泊挂剑坟
作者：释今无
朝代：清
体裁：五言律诗

今夜维舟处，前贤挂剑坟。树声流暝色，庙貌老徐君。生死情何洽，豪雄世所闻。至今村父老，伏腊荐溪芹。
泊清远
作者：释今无
朝代：清
体裁：七言律诗

九夏行残暑气侵，孤城风雨客途心。原非有我忙偏剧，只是投人意便深。宿虬划雷惊欲动，湿云过树断还沉。廿年万里探奇迹，惆怅而今祇独吟。
泊虔州
作者：释今无
朝代：清
体裁：七言律诗

虔州夜泊数更筹，滩水滩声作意流。晓月堕篷先有露，倦魂依簟冷无秋。心环结就迷端绪，客路初长去未休。七色花虬鞭未得，却成烟渚一饥鸥。
泊邕阳
作者：释今无
朝代：清
体裁：五言律诗

野泊邕阳好，晴看江月宜。棹头天路远，转眼客心悲。石浪归黎女，椰风聒鹭鹚。系舟须着力，界外即南夷。
泊阅江楼下
作者：释今无
朝代：清
体裁：五言排律

暮云笼湿月，杰阁敞江涛。虹影摇层栋，樯阴泊一舠。偶来非是客，频望岂为劳。广派虚声阔，群峰夜气高。游人悬榻静，归鹤掩窗号。地即遗弓处，人皆市砚曹。树芳偏叫狖，潮落见乘鳌。对此空江里，馀心满布袍。
泊鸭凫水
作者：释今无
朝代：清
体裁：五言律诗

胡为于此泊，孤舟满戒心。艰危已如此，寇盗岂相侵。自信疏星朗，他求浊世深。野猿相共警，清啸有馀音。
泛昆湖
作者：释今无
朝代：清
体裁：七言律诗

劫灰髣髴到炎蒸，湖水湖山气自澄。倒影暗窥天宇阔，回飙直射地痕青。分形愈觉峰峦秀，过客偏惊虎豹狞。何事汉家穿凿甚，楼船无路入长汀。
波罗庙达奚司空
作者：释今无
朝代：清
体裁：七言律诗

幸非化石犹存骨，忍见连天水没船。去国情怀饶未死，他乡云树已堪怜。越人章甫焉知贵，尘世虚名祇自传。欲语精灵方语隔，海光如昼夜如年。
浈阳峡
作者：释今无
朝代：清
体裁：七言律诗

不信江流有路通，双岩忽裂见虚空。石屏生觉霜筠细，云窦斜开鸟道穷。夜静爱当船上月，心閒受得峡中风。随时歇处吾归处，辛苦都来怯塞鸿。
浮沙
作者：释今无
朝代：清
体裁：古风

余生堪笑笑复嗟，穷谷不走走天涯。天涯道路阻且赊，巨鲸吸风涌浪花。寄身一叶不乘槎，琼城作客复闻笳。万里愁心不可遮，西南有土名浮沙。好友招游烟景奢，秋力薄不变蒹葭。朝暮红生上海霞，但宿鸥鹭死桑麻。万丈之水不可加，不然顽土何足誇。地脚既短如岩谺，蓬岛鳌擎终倾斜。渺小难以蟠龙蛇，四水环回深且洼。十年之前有僧家，缚茆架屋弹琵琶。嗟吁岂不愧袈裟，我欲乘之作归艖。
浴日亭
作者：释今无
朝代：清
体裁：五言律诗

万古祝融殿，千秋浴日亭。气收南海阔，云到北溟青。短景寒威弱，波声古木灵。地舆曾入汉，辛苦使臣星。
浴日亭次苏东坡韵
作者：释今无
朝代：清
体裁：七言律诗

平望沧茫远接天，风吹高影落前湾。红潮直射三更眼，白练深围十月山。清切猿声喧夜气，漂零鹤羽对寒颜。神州连石无寻处，只在扶桑未跃间。
海幢基趾即予少年卖饼地也
作者：释今无
朝代：清
体裁：五言律诗

饼卖当年地，禅栖此日心。长林飞翡翠，短褐接华簪。螮蝀惊弦落，龙蛇喷雾深。不须神拔树，吾种亦成阴。
海珠寺
作者：释今无
朝代：清

三山漂却此山存，南渤横流足巨吞。宝角寒星飞水国，玉鞍神马堕云根。磬沉响跃扶桑日，龙过身遮古寺门。我似漆胶移未得，上方钟鼓对黄昏。虚无一蜃结楼台，碧瓦高连粤秀开。八水尽朝珠气入，二丸还照佛光来。寒窗僧去难巢鹤，夜角秋深自落梅。咫尺尘寰人莫到，不堪今昔动馀哀。
海珠寺·其一
作者：释今无
朝代：清
体裁：七言律诗

三山漂却此山存，南渤横流足巨吞。宝角寒星飞水国，玉鞍神马堕云根。磬沉响跃扶桑日，龙过身遮古寺门。我似漆胶移未得，上方钟鼓对黄昏。
海珠寺·其二
作者：释今无
朝代：清
体裁：七言律诗

虚无一蜃结楼台，碧瓦高连粤秀开。八水尽朝珠气入，二丸还照佛光来。寒窗僧去难巢鹤，夜角秋深自落梅。咫尺尘寰人莫到，不堪今昔动馀哀。
海紫三秋捷
作者：释今无
朝代：清
体裁：七言律诗

风节名臣世系长，乾坤元气此时昌。十年先许操文笔，九日真能折桂香。影入斗牛沧海动，赋归金马紫薇光。几多道侣相期甚，总被青云出岫忙。
清明
作者：释今无
朝代：清
体裁：古风

西南天一方，风沙惨日色。欲陟彼高处，支离自不力。满道飞纸钱，我且将安适。塞上小儿女，哭声一何极。哭声不可闻，哭辞人不识。抱书上床眠，眠去省太息。
清远东林寺
作者：释今无
朝代：清
体裁：五言律诗

清远东林寺，颓荒有岁年。琉璃高照郭，锦绣忽铺天。廊接飞来磴，门迎估客船。僧徒钟磬稳，追忆太王贤。
渡黄河
作者：释今无
朝代：清
体裁：七言律诗

月沉初听五更鸡，立马黄河去路迷。人影远侵霜树白，酒旗寒挂驿亭低。烟村百里才三见，事业孤身有数题。却笑丹山飞白凤，碧梧种就不成栖。
游华首台兼游诸胜次韵二章
作者：释今无
朝代：清

仙飙吹面碧潭凉，鹤破溪云见下方。鸟踏花枝迎客落，麝眠山径袭人香。杯浮嫩茗波无影，石裂新岩蜜有浆。语笑分明霏玉屑，麻衣簪弁总相忘。已将芳号许罗浮，胜槩先缘一并收。上界占星开紫府，人间清誉重丹丘。五湖归梦添吟兴，三径为园识此秋。玉女峰前饶更望，真惭歌板卧红楼。
游华首台兼游诸胜次韵二章·其一
作者：释今无
朝代：清
体裁：七言律诗

仙飙吹面碧潭凉，鹤破溪云见下方。鸟踏花枝迎客落，麝眠山径袭人香。杯浮嫩茗波无影，石裂新岩蜜有浆。语笑分明霏玉屑，麻衣簪弁总相忘。
游华首台兼游诸胜次韵二章·其二
作者：释今无
朝代：清
体裁：七言律诗

已将芳号许罗浮，胜槩先缘一并收。上界占星开紫府，人间清誉重丹丘。五湖归梦添吟兴，三径为园识此秋。玉女峰前饶更望，真惭歌板卧红楼。
游曹溪与任崧翰宪使作
作者：释今无
朝代：清

荏苒流光梦欲残，重过祖席不胜欢。爱逢宪使探奇兴，得话孤峰白昼寒。旗影乱翻溪水入，萝阴高引碧云盘。尘心顿歇空门里，寥廓松杉插石坛。驰驱无计息贤劳，风雅文坛惯自操。千朵芙蓉云外瘦，一行鹓鹭日边高。本来堂好疑青琐，明镜台方现白毫。木叶夜来风战急，满庭花雨泛江涛。千章木护一孤亭，塔院憨师别有名。不早解衣恣偃蹇，暂时凝睇亦凄清。龛云断续晴含雨，磴竹萧疏自发声。线底明珠归慧业，出山饶有道人情。
游曹溪与任崧翰宪使作·其一
作者：释今无
朝代：清
体裁：七言律诗

荏苒流光梦欲残，重过祖席不胜欢。爱逢宪使探奇兴，得话孤峰白昼寒。旗影乱翻溪水入，萝阴高引碧云盘。尘心顿歇空门里，寥廓松杉插石坛。
游曹溪与任崧翰宪使作·其三
作者：释今无
朝代：清
体裁：七言律诗

千章木护一孤亭，塔院憨师别有名。不早解衣恣偃蹇，暂时凝睇亦凄清。龛云断续晴含雨，磴竹萧疏自发声。线底明珠归慧业，出山饶有道人情。
游曹溪与任崧翰宪使作·其二
作者：释今无
朝代：清
体裁：七言律诗

驰驱无计息贤劳，风雅文坛惯自操。千朵芙蓉云外瘦，一行鹓鹭日边高。本来堂好疑青琐，明镜台方现白毫。木叶夜来风战急，满庭花雨泛江涛。
游潭口放舟
作者：释今无
朝代：清
体裁：五言律诗

解缆投何处，寻幽拟石厓。一生贪笑傲，万里得情怀。沙角鱼纹细，天边月影佳。远游多怪事，余欲赠齐谐。
游玲珑岩始兴班明府赠予脚力
作者：释今无
朝代：清

镌得骊珠九曲明，瑶台叠叠向人清。鼓钟自发云根响，狮象齐驱药力轻。名胜未须誇泰岱，岩峦恰好称山城。客愁无处消烦暑，今日因君挟纩行。洞门别辟转聱岈，石燕喃喃亦有家。琢玉自成栖凤穴，倚天高散护龙霞。忙生白发情难问，静数青峰兴尚赊。乍入片云无路出，化为冰乳渍莲花。巉岩支拄逼层空，矫矫真看奋玉龙。只见石连诸洞口，不知人在几天中。鼎烟尚染仙云冷，僧米空悬布袋穷。四海一瓢休未得，青骡谁可借淩风。
游玲珑岩始兴班明府赠予脚力·其一
作者：释今无
朝代：清
体裁：七言律诗

镌得骊珠九曲明，瑶台叠叠向人清。鼓钟自发云根响，狮象齐驱药力轻。名胜未须誇泰岱，岩峦恰好称山城。客愁无处消烦暑，今日因君挟纩行。
游玲珑岩始兴班明府赠予脚力·其三
作者：释今无
朝代：清
体裁：七言律诗

巉岩支拄逼层空，矫矫真看奋玉龙。只见石连诸洞口，不知人在几天中。鼎烟尚染仙云冷，僧米空悬布袋穷。四海一瓢休未得，青骡谁可借淩风。
游玲珑岩始兴班明府赠予脚力·其二
作者：释今无
朝代：清
体裁：七言律诗

洞门别辟转聱岈，石燕喃喃亦有家。琢玉自成栖凤穴，倚天高散护龙霞。忙生白发情难问，静数青峰兴尚赊。乍入片云无路出，化为冰乳渍莲花。
游盘山
作者：释今无
朝代：清
体裁：五言律诗

正厌风尘苦，投山一望欢。才经当路石，已爱古嶒峦。风度松声阔，霜明晓道乾。匡庐曾隐处，飞瀑为谁寒。
游盘山中盘寺寻普化禅师塔
作者：释今无
朝代：清
体裁：五言律诗

未到中盘寺，钟声先已闻。松低青覆雪，山阔午凝云。塔影双峰合，寒流几处分。驴鸣犹彷佛，垒垒见高坟。
游趵突泉
作者：释今无
朝代：清

灵泉终古响辚辚，蓟北天南惜问津。活火带风烧地轴，银潢抽雪喷珠轮。三花已见朝元气，九转谁知造化神。无限红霞侵碧芷，鹤归疑是武陵春。铁牌三面压灵符，泉底无风窦自呼。龙虎岂当翻逆浪，乾坤原自有铜壶。方流何处寻温玉，直上分明散雪珠。久倚石栏衣更冷，感时心事满江湖。
游趵突泉·其一
作者：释今无
朝代：清
体裁：七言律诗

灵泉终古响辚辚，蓟北天南惜问津。活火带风烧地轴，银潢抽雪喷珠轮。三花已见朝元气，九转谁知造化神。无限红霞侵碧芷，鹤归疑是武陵春。
游趵突泉·其二
作者：释今无
朝代：清
体裁：七言律诗

铁牌三面压灵符，泉底无风窦自呼。龙虎岂当翻逆浪，乾坤原自有铜壶。方流何处寻温玉，直上分明散雪珠。久倚石栏衣更冷，感时心事满江湖。
游金粟泉
作者：释今无
朝代：清
体裁：七言律诗

天荒谁与问柴扉，胜地寻幽又着衣。开阁不因生客至，探泉何必主人归。水当澄彻方消暑，心得清凉是息机。千古从来多好事，苏公祠有缕烟微。
湟川舟中
作者：释今无
朝代：清

日沈碧水气佳哉，曲折波涛吼晚雷。唽呖鸟啼山大伯，高低石长水杨梅。船因买缆经时住，花为无人尽意开。路接雁回峰较近，干戈阻绝雁应回。渐老思为适意行，波涛不定辄相惊。更筹夜听山营急，米价时闻估客增。天拥芙蓉青黛暗，风传谢豹夕阳明。桅樯尽日巑岏里，恶怪心头事未平。
湟川舟中·其一
作者：释今无
朝代：清
体裁：诗

日沈碧水气佳哉，曲折波涛吼晚雷。唽呖鸟啼山大伯，高低石长水杨梅。船因买缆经时住，花为无人尽意开。路接雁回峰较近，干戈阻绝雁应回。
湟川舟中·其二
作者：释今无
朝代：清
体裁：七言律诗

渐老思为适意行，波涛不定辄相惊。更筹夜听山营急，米价时闻估客增。天拥芙蓉青黛暗，风传谢豹夕阳明。桅樯尽日巑岏里，恶怪心头事未平。
湟川路中寄徐方伯浩然
作者：释今无
朝代：清
体裁：七言律诗

封事知当达圣衷，天南借寇与人同。三年暗泪谁堪滴，百万军输岂易供。衰病诏应传五凤，紫薇星得曜飞龙。遐陬共有嘉鱼颂，凝碧诗犹入国风。
滩声
作者：释今无
朝代：清
体裁：七言律诗

阁阁遥知舟欲停，几多人上岸先行。水经沸过波尤白，路渐高时石乱横。翡翠啄鱼能独立，琉璃挂火不成明。浮生称意真难得，不是嚣声即此声。
滩梦
作者：释今无
朝代：清

江湖无计百情疏，灯暗更阑掩梵书。不似钟声归海寺，分明秋色满华胥。罗浮蛱蝶魂偏冷，庾岭宾鸿雪正初。乍觉只嫌衫絮薄，始知药盌强扶予。
滩梦
作者：释今无
朝代：清
体裁：七言律诗

江湖无计百情疏，灯暗更阑掩梵书。不似钟声归海寺，分明秋色满华胥。罗浮蛱蝶魂偏冷，庾岭宾鸿雪正初。乍觉只嫌衫絮薄，始知药碗强扶予。
滩梦
作者：释今无
朝代：清
体裁：七言律诗

高梦虚听未可名，疏篷寒气透衫轻。村无夜杵荒城隔，树有残阳落叶声。喧咽教人迷上下，纵横何日得深平。长边勒马如逢此，不怨晨鸡逐晓程。
漂母祠
作者：释今无
朝代：清
体裁：五言律诗

行人瞻漂母，尽解忆王孙。昔日不图报，今朝始是恩。鸟归庭柏动，垣败旧碑存。读罢英雄事，升沈安可言。
潘禹涛七十又一
作者：释今无
朝代：清
体裁：七言律诗

潘郎双鬓沈郎腰，君似彭篯两事饶。枕上松声疑北岱，堂前山色入西樵。溪云遍照灵桃熟，竹杖閒围玉笋娇。近种隔江莲渐大，欲撑小艇得相招。